qundao/data-zh-poetry huggingface dataset:
積雨新晴二月八日東園小步二首·其一
作者：楊萬里
朝代：宋

醉來忽墮錦網窩，無奈桃圍李繞何。
八角小亭無處坐，見花多處背花多。
積雨新晴二月八日東園小步二首·其二
作者：楊萬里
朝代：宋

去歲春時政病身，對花不飲被花嗔。
如今急報千花道，還我前來未足春。
積雨新晴駕幸聚景園擬口號
作者：楊萬里
朝代：宋

帝心憂麥復憂桑，一念通天轉雨晹。
五色日華銷積靄，三春花草殿餘芳。
黄雲暖照天顔喜，紅藥濃熏禁籞香。
見說都人爭出郭，歡聲舞倦萬垂楊。
立春前一夕二首·其一
作者：楊萬里
朝代：宋

春忽明朝是，冬將半夜非。
年華只不住，客子未能歸。
微霰疎還密，寒簷滴又稀。
撚鬚真浪苦，呵筆更成揮。
立春前一夕二首·其二
作者：楊萬里
朝代：宋

臘盡春還好，朝暄暮復寒。
雨晴終日異，衣著一冬難。
生菜知無分，殘梅不用看。
本憑書遣睡，轉更睡相干。
立春後一日和張功父園梅未花之韻
作者：楊萬里
朝代：宋

前夕三更月落時，東風已動萬花知。
江梅端合先交割，春色如何未探支。
只欠梁溪冰柱句，追還和靖暗香詩。
張家剩有葱根指，不把瓊酥滴一枝。
立春新晴
作者：楊萬里
朝代：宋

宿雲送臘曉仍開，日動江光度竹來。
春到更晴誰不喜，時遷不道老相催。
山村敢惜身猶遠，邊地應憐戰未回。
春鳥豈知人意緒，新聲只欲勸銜杯。
立春日
作者：楊萬里
朝代：宋

何處新春好，深山處士家。
風光先著柳，日色款催花。
立春日有懷二首·其一
作者：楊萬里
朝代：宋

飄蓬敢恨一年遲，客裏春光也自宜。
白玉青絲那得說，一杯嚥下少陵詩。
立春日有懷二首·其二
作者：楊萬里
朝代：宋

玉堂著句轉春風，諸老從前亦寓忠。
誰爲君王供帖子，丁寧綺語不須工。
立春日舟前細雨
作者：楊萬里
朝代：宋

急風陣陣吹白塵，著人怪底濕衣巾。
隔溪平林橫素練，起從山脚縈山面。
近山如霧復如煙，遠山失却只餘天。
今朝春日得春雨，潤物無聲非浪語。
立春檢校牡丹
作者：楊萬里
朝代：宋

牡丹又欲試春粧，惱得閑人也作忙。
新舊年頭將替換，去留花眼費商量。
東風從我袖中出，小蕾已含天上香。
只道開時恐腸斷，未開先自斷人腸。
立秋後一日雨天欲暮小立問月亭
作者：楊萬里
朝代：宋

雨後林中別樣涼，意行幽徑不知長。
風蟬幸自無星事，强爲閑人報夕陽。
立秋日聞蟬
作者：楊萬里
朝代：宋

老火薰人欲破頭，喚秋不到得人愁。
夜來一雨將秋至，今晚蟬聲始報秋。
端午前一日含笑初拆
作者：楊萬里
朝代：宋

一點瓜香破醉眠，誤它酒客枉流涎。
如何滴露牛心李，化作垂頭玉井蓮。
初喜曉光將莞爾，竟羞午影不嫣然。
忽看吐下金櫻核，蔌蔌聲乾暮葉邊。
端午前一日阻風鄱陽湖觀競渡
作者：楊萬里
朝代：宋

惡風夜半阻歸船，端欲留人作勝緣。
千里携家觀競渡，五湖新漲政黏天。
棹翻波浪山如雪，醉殺兒郎喜欲顛。
得去更佳留亦好，吾曹何處不欣然。
端午後頓熱
作者：楊萬里
朝代：宋

只今新暑已歊然，作麽禁當六月天。
飛上風前最涼處，年年輸與柳梢蟬。
端午獨酌
作者：楊萬里
朝代：宋

招得榴花共一觴，艾人笑殺老夫狂。
子蘭赤口禳何益，正則紅船看不妨。
團粽明朝便無味，菖蒲今日麽生香。
一生幸免春端帖，可遣漁歌譜大章。
端午病中止酒
作者：楊萬里
朝代：宋

病裏無聊費掃除，節中不飲更愁予。
偶然一讀香山集，不但無愁病亦無。
竹床
作者：楊萬里
朝代：宋

已製青奴一壁寒，更搘綠玉兩頭安。
誰言詩老眠雲榻，不是漁郎釣月竿。
醉夢那知蕉葉雨，小舟親過蓼花灘。
蹶然驚起天將曉，窗下書燈耿復殘。
竹林
作者：楊萬里
朝代：宋

珍重人家愛竹林，織籬辛苦護寒青。
那知竹性元薄相，須要穿來籬外生。
竹枝歌七首·其一
作者：楊萬里
朝代：宋

吳儂一隊好兒郎，只要船行不要忙。
著力大家齊一拽，前頭管取到丹陽。
竹枝歌七首·其七
作者：楊萬里
朝代：宋

幸自通宵暖更晴，何勞細雨送殘更。
知儂笠漏芒鞋破，須遣拖泥带水行。
竹枝歌七首·其三
作者：楊萬里
朝代：宋

船頭更鼓恰三槌，底事荒雞早箇啼。
戲學當年度關客，且圖一笑過前溪。
竹枝歌七首·其二
作者：楊萬里
朝代：宋

莫笑樓船不解行，識儂號令聽儂聲。
一人唱了千人和，又得蹉前五里程。
竹枝歌七首·其五
作者：楊萬里
朝代：宋

岸旁燎火莫闌殘，須念兒郎手脚寒。
更把綠荷包熱飯，前頭不怕上高灘。
竹枝歌七首·其六
作者：楊萬里
朝代：宋

月子彎彎照幾州，幾家驩樂幾家愁。
愁殺人來關月事，得休休處且休休。
竹枝歌七首·其四
作者：楊萬里
朝代：宋

積雪初融做晚晴，黄昏恬靜到三更。
小風不動還知麽，且只牽船免打冰。
竹魚
作者：楊萬里
朝代：宋

銀魚色如銀，竹魚色如竹。
渭川千畝秀可掬，都將染成一身綠。
魚生竹溪中，家在竹根菱荇叢。
晝餐竹葉與竹米，夜飲竹露吹竹風。
前身王子猷，今身赤鯶公。
只知愛竹判却命，化作此君蒼雪容。
漁翁夜傍竹溪宿，魚驚釣絲冰底縮。
朝來釣得水蒼玉，先生笑捫藜莧腹。
答徐子材談絕句
作者：楊萬里
朝代：宋

受業初參且半山，終須投換晚唐間。
國風此去無多子，關捩挑來祗等閑。
答提點綱馬驛程劉修武翰二首·其一
作者：楊萬里
朝代：宋

公幹當年子建親，景文今代大蘇賓。
絕知將種仍詩種，不放騷人與外人。
答提點綱馬驛程劉修武翰二首·其二
作者：楊萬里
朝代：宋

解道征鴻數字秋，清於雪椀映冰甌。
老來筆底心無毒，交割風光與子休。
答章漢直
作者：楊萬里
朝代：宋

詩人今代謝宣城，舉手新年章子平。
雨剩風殘忽春暮，花催草喚又詩成。
五湖煙水三冬卧，萬里雲霄一日程。
老裏睡多吟裏少，舊來句熟近來生。
答胡仲方贈詩
作者：楊萬里
朝代：宋

疇昔昭王渡楚江，得萍斗大嚼甘芳。
因君黄綬作此縣，問古青蘋何處鄉。
民樂弦歌愛言偃，天將桃李醉河陽。
望郎舊說爲邑宰，邑宰今看爲望郎。
答胡伯圜贈詩
作者：楊萬里
朝代：宋

澹老郎君阿永賢，渥漥財駕折金鞭。
只今兩子似連璧，一建雙旌開二天。
白馬將軍震交阯，青錢學士即甘泉。
弟兄蕙茂仍蘭發，頓有機雲在眼前。
答賦永豐宰黄巖老投贈五言古句
作者：楊萬里
朝代：宋

吾友蕭東夫，今日陳后山。
道肥詩彌瘦，世忙渠自閑。
不見逾星終，每思即淒然。
鄰邑黄永豐，與渠中表間。
黄語似蕭語，已透最上關。
道黄不是蕭，蕭乃墮我前。
佳句鬼所泣，盛名天甚慳。
詩人只言黠，犯之取饑寒。
端能不懼者，放君據詩壇。
答陸務觀佛祖道院之戲
作者：楊萬里
朝代：宋

老禪分得破叢林，薄供微齋也不曾。
道院敕差權院事，筠庵身是住庵僧。
人間赤日方如火，松下清風獨似冰。
別有暮春沂水在，爲君一滴灑千燈。
筠庵
作者：楊萬里
朝代：宋

故老談李僊，晉日上寥廓。
隨身無長物，止跨一隻鶴。
鶴本非胎生，古卵尚遺殻。
千年石似堅，覆在鳳山脚。
寒宵晦風雨，神光照巖壑。
犬嘷雞夜鳴，龍泣人寢愕。
祇今筠庵是，因物非繩削。
當時菢破處，作門不關鑰。
蓋以一把茅，聊以護霜雹。
遐瞻如釣翁，蓑衣逐層著。
我來驗幽討，意尚疑諺謔。
霧中披羽衣，砌下脫芒屩。
入戶環仰觀，中空生響諾。
不見朱頂雛，猶存雪色膜。
松梢雙老鸛，戛然下簷角。
老夫忽心驚，不敢小盤礴。
筠庵午憩
作者：楊萬里
朝代：宋

筠庵稍不至，一至一回好。
風從林梢落，吹亂竹根草。
巾屨上下涼，鶑鵲左右噪。
市聲元不近，靜聽遠亦到。
石磴坐來溫，蘚徑浄如掃。
書空作愁字，已忘偏旁了。
猶自忘了愁，而況記得老。
客來談世事，欲笑還嬾笑。
筠庵晚睡三首·其一
作者：楊萬里
朝代：宋

碧玉新篁翳洞天，紺珉方斛貯山泉。
脫巾赤脚長松下，何處人間更有僊。
筠庵晚睡三首·其三
作者：楊萬里
朝代：宋

享了荷花上番香，却穿竹徑百弓長。
滿園亭榭都參遍，祇有筠庵第一涼。
筠庵晚睡三首·其二
作者：楊萬里
朝代：宋

一戶元無白板遮，兩窗新染藕絲紗。
竹床品字排三隻，睡殺山風醉殺霞。
節日新晴歸自天慶
作者：楊萬里
朝代：宋

初日明雁腹，酸風迎馬頭。
如何一雨過，添却滿城秋。
樓觀色俱喜，槐榆影獨愁。
節中公事少，吏散得吾休。
簡陸務觀史君編修二首·其一
作者：楊萬里
朝代：宋

聞道雲間陸士龍，釣臺絕頂嘯清風。
却將半掬催詩雨，灑入山村作歲豐。
簡陸務觀史君編修二首·其二
作者：楊萬里
朝代：宋

員外治中高帝孫，幕中何幸有詩人。
主人不減西湖長，青眼無妨顧德麟。
簷滴
作者：楊萬里
朝代：宋

簷滴疎疎亦幾何，滴將苔砌出圜窠。
就中漱滌偏精巧，泥土都無石子多。
米囊花二首·其一
作者：楊萬里
朝代：宋

鉛膏細細點花梢，道是春深雪未銷。
一斛千囊蒼玉粟，東風吹作米長腰。
米囊花二首·其二
作者：楊萬里
朝代：宋

鳥語蜂喧蝶亦忙，爭傳天詔詔花王。
東皇羽衛無供給，探借春風十日糧。
糟蟹六言二首·其一
作者：楊萬里
朝代：宋

霜前不落第二，糟餘也復無雙。
一腹金相玉質，兩螯明月秋江。
糟蟹六言二首·其二
作者：楊萬里
朝代：宋

別業拋離水國，失身墮在糟丘。
莫笑草泥郭索，策勳作醉鄉侯。
紀羅楊二子游南嶺石人峰
作者：楊萬里
朝代：宋

二子同游石人峰，深行翠篠黄茅中。
初嫌微徑無人蹤，行到半嶺徑亦窮。
來時猶自聞雞犬，且行且語不覺遠。
上頭無梯下無岸，前頭難攀後難返。
黄茅翠篠深復深，忽有笛聲出暗林。
草根一把牛骨骼，血點濺地驚人心。
二子相看面無色，疾趨山後空王宅。
野僧聞此叫絕天，拊破禪床椎倒壁。
荒山豈有吹笛聲，乃是卧虎鼻息鳴。
二子歸來向儂說，猶道茲游最清絕。
茲游清絕豈不佳，二子性命如泥沙。
紀聞
作者：楊萬里
朝代：宋

人道真虛席，心知必數公。
賓王欺釣築，君實誤兒童。
天在昇平外，春歸小雪中。
何曾忘諸老，渠自愛松風。
紀聞悼舊
作者：楊萬里
朝代：宋

莫說湘南寺，令人絕痛渠。
中間緣國論，偶似絕交書。
衫短枯荷葉，牆高過筍輿。
人生須富貴，富貴竟何如。
約劉彥純會建安寺
作者：楊萬里
朝代：宋

邂逅何時可，平章後月涼。
前期來一夕，古寺作重陽。
白酒多多載，黄花急急香。
遣詩愁已遣，何況更連床。
紅玫瑰
作者：楊萬里
朝代：宋

非關月季姓名同，不與薔薇譜牒通。
接葉連枝千萬綠，一花兩色淺深紅。
風流各自燕支格，雨露何私造化功。
別有國香收不得，詩人熏入水沈中。
紅葉
作者：楊萬里
朝代：宋

詩人滿腹著清愁，吐作千詩未肯休。
寫徧壁間無去處，却將紅葉强題秋。
紅錦带花
作者：楊萬里
朝代：宋

天女風梭織露機，碧絲地上茜欒枝。
何曾繫住春歸脚，只解縈長客恨眉。
節節生花花點點，茸茸曬日日遲遲。
後園初夏無題目，小樹微芳也得詩。
紫宸殿拜表賀雪二首·其一
作者：楊萬里
朝代：宋

怪來臘日起春風，一夜瓊花發禁中。
大地山河銀色界，九重樓觀水精宮。
紫宸廊迥寒無價，文石庭乾掃不融。
又喜來年書大有，誰知聖主是天公。
紫宸殿拜表賀雪二首·其二
作者：楊萬里
朝代：宋

稍緩鳴靴不住催，一聲再拜忽如雷。
封章進了儀曹退，文武班齊上相來。
白髮兩年陪賀雪，紫衣數輩小傳杯。
賜休退食端何恨，未到西湖探早梅。
紫牡丹二首·其一
作者：楊萬里
朝代：宋

萬花不分不春妍，至竟專春是牡丹。
紫錦香囊金屑暖，翠羅舞袖掌文寒。
恨無國色天香句，借與風條日萼看。
家有洛陽一千朶，三年歸夢繞欄干。
紫牡丹二首·其二
作者：楊萬里
朝代：宋

歲歲東風二月時，司花辛苦染晴枝。
夜輸百斛薔薇水，曉洗千層玉雪肌。
寒食清明空過了，姚黄魏紫不曾知。
春愁蹙得眉頭破，何處如今更有詩。
細雨
作者：楊萬里
朝代：宋

孤悶無言獨倚門，梅花細雨欲黄昏。
可憐簷滴不脫灑，點點何曾離舊痕。
絕句
作者：楊萬里
朝代：宋

楓老顔方少，山晴氣反昏。
舊貧今更甚，已冷幸猶暄。
給事葛楚輔侍郎余處恭二詹事招儲禁同寮沈虞卿秘監諭德尤延之右司侍講何自然少監羅春伯大著二宮教及予泛舟西湖步登孤山五言
作者：楊萬里
朝代：宋

曉雨擣珠屑，吹作空中塵。
拂水無落暈，映巒有遮痕。
承華兩端尹，嘉招出城闉。
一尊澆雲師，借風開晝昏。
諸鬟忽脫帽，孤鏡亦捲裀。
西湖翳復皎，南山洗如新。
舍舟步柳堤，曳杖啄松門。
乃是小上林，亦有虎守閽。
桂落剩金粟，蓉粧濃繡屏。
高堂竹梢上，幽榭荷葉濱。
羣仙此小憩，呼酒領一欣。
秋花隔水笑，笑我墮紗巾。
更酬不知籌，互嘲還作春。
行樂戒多取，況復仄羲輪。
歸鬉兀頹玉，那知醉與醒。
經和寧門外賣花市見菊
作者：楊萬里
朝代：宋

病眼仇冤一束書，客舍葭莩菊一株。
看來看去兩相厭，花意索寞恰似無。
清曉肩輿過花市，陶家全圃移在此。
千株萬株都不看，一枝兩枝誰復貴。
平地拔起金浮屠，瑞光千尺照碧虛。
乃是結成菊花塔，蜜蜂作僧僧作蝶。
菊花障子更玲瓏，生採翡翠鋪屏風。
金錢裝面密如積，金鈿滿地無人拾。
先生一見雙眼開，故山三逕何獨懷。
君不見內前四時有花賣，和寧門外花如海。
緩轡入東宮門望見漁浦山
作者：楊萬里
朝代：宋

漁浦孤峰入九城，承華門裏最分明。
馬頭看得山低去，夾道芙蓉紅露聲。
練湖放閘二首·其一
作者：楊萬里
朝代：宋

滿耳雷聲動地來，窺窗銀浪打船開。
練湖纔放一寸水，跳作冰河萬雪堆。
練湖放閘二首·其二
作者：楊萬里
朝代：宋

水簟南舒去轉虛，天簷北卸望來無。
相傳一萬四千頃，老眼初驚見練湖。
繙破篋得張欽夫唱和詩
作者：楊萬里
朝代：宋

年年不是不吟詩，吟得詩成寄阿誰。
留取朱絃不須斷，只將瑶匣鎖蛛絲。
罷丞零陵忽病傷寒謁醫兩旬如負擔者日遠日重改謁唐醫公亮九日而無病矣謝以長句
作者：楊萬里
朝代：宋

料病如料敵，用藥如中的。
淮陰百戰有百勝，由基百發無一失。
老唐脈法明更高，閲人二豎可得逃。
探囊起死無德色，掉臂不爲曳裾客。
但使鄉鄰少卧痾，眼底名醫麻竹多。
嗟予詩瘦仍多病，兩旬進尺退不寸。
逢君已晚亦未恨，掃除何曾費餘刃。
長句藉手聊爾耳，真成不直一杯水。
羅仲憲送蔊菜謝以長句
作者：楊萬里
朝代：宋

學琴自有譜，相鶴自有經。
蔬經我繙盡，不見蔊菜名。
金華詩裏初相識，玉友尊前每相憶。
坐令芥孫薑子芽，一見風流俱避席。
取士取名多失真，向來許靖亦誤人。
君不見鄭花不得半山句，却參魯直稱門生。
羅价卿母李氏挽詩
作者：楊萬里
朝代：宋

孝豈天無報，慈如古所稱。
百年得偕老，二子看同升。
未拜鸞迴紙，先虛繡蹙藤。
他時潁考叔，清淚落君羹。
羅元通挽詩
作者：楊萬里
朝代：宋

奏賦曾三北，興能竟二南。
如何雙桂子，枉著拜親衫。
舊事餘詩酒，何人續笑談。
生前孝友在，伐石爲公鑱。
羅溪望夫嶺二首·其一
作者：楊萬里
朝代：宋

藁砧不寄大刀頭，化作峰頭石也愁。
豈有心情管風雨，向人彈淚繞天流。
羅溪望夫嶺二首·其二
作者：楊萬里
朝代：宋

行役家家寄刀尺，誰將枯骨带心頭。
惟有望夫心志苦，甘霖偏爲七娘流。
羅溪道中
作者：楊萬里
朝代：宋

每歲秋猶熱，今年閏故涼。
松稀青有數，山遠碧無常。
陣陣金風細，家家玉粒香。
祇言官路短，堠子暗添長。
羲娥謠
作者：楊萬里
朝代：宋

羲和夢破欲啟行，紫金畢逋啼一聲。
聲從天上落人世，千村萬落雞爭鳴。
素娥西征未歸去，簸弄銀盤浣風露。
一丸玉彈東飛來，打落桂林雪毛兔。
誰將紅錦幕半天，赤光絳氣貫山川。
須臾却駕丹砂轂，推上寒空輾蒼玉。
詩翁已行十里强，羲和早起道無雙。
羽檄召諸郡兵
作者：楊萬里
朝代：宋

閩盜宵窺粵，南兵曉盡東。
軍聲動巖谷，旗影喜霜風。
貔虎諸方集，欃槍一笑空。
區區鼠子輩，不足奏膚公。
翠樾亭前鶑巢
作者：楊萬里
朝代：宋

仰聽金衣語，偶窺鶑婦巢。
深穿喬木裏，危挂弱枝稍。
啄菢雙雙子，經營寸寸茅。
何時雛脫殻，新哢響交交。
老眼廢書有歎
作者：楊萬里
朝代：宋

老矣書無分，居然眼有花。
墨兵非死友，陸諝且生涯。
雪後霜逾勁，吟邊帽只斜。
小兒知我嬾，夜誦故喧譁。
考試湖南漕司南歸值雨
作者：楊萬里
朝代：宋

我亦知吾生有涯，長將病骨抵風沙。
天寒短日仍爲客，酒暖長亭未是家。
又苦征夫催去去，更甘飛雨故斜斜。
舊聞行路令人老，便恐霜毛一半加。
聖上閔雨徧禱未應下詔避殿減膳感歎賦之
作者：楊萬里
朝代：宋

夏旱焚如復入秋，聖皇避殿減瓊羞。
數峰北峙雲垂合，一陣西風雨又休。
逐日望霓穿却眼，何時倒海作奔流。
諸賢袖有爲霖手，不瀉天瓢洗主憂。
聖恩增秩進職致仕感恩述懷
作者：楊萬里
朝代：宋

雨露絲綸下玉宸，問天乞得箇閑身。
一生無恨長多感，三請歸休恰四春。
手板抽還大丞相，安車懸示後來人。
從今萬八百場醉，忽自稱冤五柳巾。
聖筆石湖大字歌
作者：楊萬里
朝代：宋

石湖仙人補天手，整頓乾坤屈伸肘。
爾來化作懶卧龍，簸弄珠璣漱瓊玖。
五雲萬里天九重，玉皇深拱蓬萊宮。
豈無九虎守閶闔，北門半扉當朔風。
夜令雲師敕風伯，鞭起卧龍湖底月。
湖水卷上天中央，却煩北門護風雪。
仙人馭風乘綠雲，玉宸殿上朝帝真。
帝將北斗酌天酒，冰桃碧藕脯麒麟。
傳呼玉蜍吸銀浦，黟霜調冰澆月兔。
灑成羲畫河洛書，白璧一雙浮雨露。
石湖二字天上歸，奎星壁宿落山扉。
昭回下飾吳花草，姑蘇臺前近太微。
詩人不直一杯水，自是渠儂命如紙。
教人妬殺石湖仙，手攬星辰懷袖底。
聞一二故人相繼而逝感歎書懷
作者：楊萬里
朝代：宋

故人昔同朝，與游每甚歡。
豈緣勢利合，相得文字間。
有頃各補外，不見今六年。
我來荆溪上，敲榜索租錢。
故人復雙入，飛上青雲端。
我雖世味澹，羨心能恝然。
忽傳故人去，得書墨未乾。
又傳故人亡，驚悼摧肺肝。
鼎貴良獨佳，安貧未遽賢。
向以我易彼，安知不作難。
今以彼易我，試問誰當慳。
如何捐此軀，必要博好官。
顧謂妻與子，官滿當歸田。
我賤汝勿羞，我貧汝勿歎。
從汝丐我身，百年庶團欒。
妻子笑答我，脩短未易言。
富貴必速殞，郭令當夭殘。
貧賤果永算，顔子壽必延。
我復答渠道，薄命我自憐。
我福肯如郭，我德敢望顔。
造物本嗇與，我乃多取旃。
借令彼不怒，退省我獨安。
汝言自有理，我意不可還。
聞鶑
作者：楊萬里
朝代：宋

過雨溪山浄，新晴花柳明。
來穿兩好樹，別作一家聲。
故欲撩詩興，仍添懷友情。
驚飛苦難見，那更綠陰成。
聽蟬八絕句·其一
作者：楊萬里
朝代：宋

披襟散髮晚風清，細細孤斟緩緩行。
道是江東官事冗，綠楊陰裏聽蟬聲。
聽蟬八絕句·其七
作者：楊萬里
朝代：宋

望帝啼春夜更多，不知蟬意却如何。
還來入夜便無語，明日將詩理會它。
聽蟬八絕句·其三
作者：楊萬里
朝代：宋

渠與斜陽有底讎，千冤萬恨訴清秋。
更從誰子做頭抵，只放斜陽不落休。
聽蟬八絕句·其二
作者：楊萬里
朝代：宋

一隻初來報早秋，又添一隻說新愁。
兩蟬對語雙垂柳，知鬭先休鬭後休。
聽蟬八絕句·其五
作者：楊萬里
朝代：宋

說露談風有典章，詠秋吟夏入宮商。
蟬聲無一些煩惱，自是愁人枉斷腸。
聽蟬八絕句·其八
作者：楊萬里
朝代：宋

罪過渠儂商略秋，從朝至暮不曾休。
莫嫌入夜還休去，自有寒蛩替說愁。
聽蟬八絕句·其六
作者：楊萬里
朝代：宋

乍來忽去爲誰忙，短氣抽教强作長。
道是渠儂聲不歇，一吟一續萬低昂。
聽蟬八絕句·其四
作者：楊萬里
朝代：宋

一殻空空紙樣輕，風前却有許多聲。
叫來叫去渾無事，叫到詩人白髮生。
聽雨
作者：楊萬里
朝代：宋

歸舟昔歲宿嚴陵，雨打疎篷聽到明。
昨夜茅簷疎雨作，夢中喚作打篷聲。
胡季亨贈集句古風效其體奉酬
作者：楊萬里
朝代：宋

秋氣集南磵，清風來故人。
遺我一端綺，桃李不成春。
大句斡元造，高詞媲皇墳。
百衲收寸錦，一字買堪貧。
苦恨鄰里間，良覿渺無因。
今日是何朝，始聞扣柴荆。
黄菊有佳色，寒水各依痕。
且共歡此飲，重與細論文。
何以報佳惠，山中有白雲。
胡季永挽詞二首·其一
作者：楊萬里
朝代：宋

澹庵潜聖學，未許外人傳。
門裏存衣鉢，吟邊可管弦。
浣花宗武轡，儋耳小坡船。
綠鬢成黄壤，從今更問天。
胡季永挽詞二首·其二
作者：楊萬里
朝代：宋

一昨官都下，同時寄客間。
相從湖上寺，覽遍浙西山。
駿足應千里，彪文未一斑。
霜風吹病眼，老淚爲渠潸。
胡英彥得歐陽公二帖蓋訓其子仲純叔弼之語其一公自書之其一東坡書之英彥刻石以遺朋友吾叔父春卿得一本有詩謝英彥和焉萬里用其韻以簡英彥
作者：楊萬里
朝代：宋

聖處眇安在，談者一何易。
注瓦矜細巧，岑鼎喪良貴。
群兒有新舌，六學無故意。
向來孟韓息，不有歐蘇繼。
庸知後死者，未渠鄉愿棄。
同時鴟鴉噪，並起爪觜利。
兩公察膏肓，與世作薑桂。
挾山初作難，破竹忽乘勢。
雙明日配月，再立仁與義。
我有香一瓣，恨不生並世。
厥今聖域裏，澹叟真守器。
怪來蘭玉秀，渠以清白遺。
當家有學林，滿腹惟典記。
人間市井言，眼底寇讎視。
獨於兩公帖，費此半生喜。
麝煤叩山骨，卧聽丁丁美。
令我竹林老，亦復拜嘉惠。
敢云賡絕唱，頗欲與茲事。
朝來窗几爽，盡室問何瑞。
寶帖更新詩，小子汝其志。
胡達孝水墨妙絕一世爲余作枯松孫枝石間老柏謝以長句
作者：楊萬里
朝代：宋

東齋歸自浣花里，訪我弄泉惠山趾。
隨身萬里只孤舟，一簪不曾著行李。
忽拈遠物出袖中，乃是孔明廟前古柏閬州松。
徑從平地便起立，上穿屋瓦到青穹。
老蛟脫鱗乾見骨，厥孫碧絲作鬚髮。
石間霜皮二千尺，石似孤根根似石。
硬根瘦榦未要論，葉間猶带漢唐春。
歲久亦無苔蘚痕，只有雪山之雪玉壘雲。
却收松柏半天裏，几上捲來一張紙。
臘前月季
作者：楊萬里
朝代：宋

只道花無十日紅，此花無日不春風。
一尖已剝臙脂筆，四破猶包翡翠茸。
別有香超桃李外，更同梅鬭雪霜中。
折來喜作新年看，忘却今晨是季冬。
臘夜普明寺睡覺二首·其一
作者：楊萬里
朝代：宋

旅夢忘爲客，簷聲忽喚愁。
親庭未差遠，佛屋不勝秋。
只麽功名是，如今悟解不。
十年行路飽，誰不遣吾休。
臘夜普明寺睡覺二首·其二
作者：楊萬里
朝代：宋

作臘聊村酒，依人只短檠。
略無更可數，聽到雨無聲。
犬吠知何苦，雞寒肯更鳴。
生來眠不足，老去夢難成。
臘後二首·其一
作者：楊萬里
朝代：宋

待臘驚還過，留年惜欲除。
雨纔三日有，雪更一冬無。
遊屐妨緣濘，寒威戀爲爐。
未須排旅悶，猶足助詩娛。
臘後二首·其二
作者：楊萬里
朝代：宋

雲暗虛疑暮，江空分外寒。
如何山雨過，便爾岸沙乾。
奈此詩愁得，懷哉歲事闌。
梅殘吾更忍，不折一枝看。
臘裏立春蜂蝶輩出
作者：楊萬里
朝代：宋

嫩日催青出凍荄，小風吹白落疎梅。
殘冬未放春交割，早有黄蜂紫蝶來。
臨平解舟
作者：楊萬里
朝代：宋

竹籬短短門小小，少年獨立春風曉。
柳芽縮爪尚怯寒，金粟斑斑滿枝了。
過船橋下橋絕高，波清深見一截篙。
市人夾水爭出看，無數漁舟避東岸。
臨賀別駕李子西同年寄五字詩以杜句君隨丞相後爲韻和以謝焉五首·其一
作者：楊萬里
朝代：宋

我本南溪老，手弄溪中雲。
誦詩愛招隠，讀騷續湘君。
忽捧公府檄，遂遠先人墳。
春暮歸未得，落花政紛紛。
臨賀別駕李子西同年寄五字詩以杜句君隨丞相後爲韻和以謝焉五首·其三
作者：楊萬里
朝代：宋

謫仙幾代孫，今日臨賀丞。
風月三千首，吾子豈未能。
長把脩月斧，細彫玉壺冰。
天池羽翼就，即看垂天鵬。
臨賀別駕李子西同年寄五字詩以杜句君隨丞相後爲韻和以謝焉五首·其二
作者：楊萬里
朝代：宋

老拙誰肯伴，束書自相隨。
此外無長物，猶有一鴟夷。
小醉即孤詠，自遣不要奇。
西湖妙天下，未羨習家池。
臨賀別駕李子西同年寄五字詩以杜句君隨丞相後爲韻和以謝焉五首·其五
作者：楊萬里
朝代：宋

買山藝花竹，長恐落人後。
不見竹林人，山王非俎豆。
市門能幾許，掉臂日奔湊。
遲子來朝天，商略陳薄陋。
臨賀別駕李子西同年寄五字詩以杜句君隨丞相後爲韻和以謝焉五首·其四
作者：楊萬里
朝代：宋

曲江與臨武，彼此昔相望。
一嶺大如礪，誰云隔尋丈。
離合非人力，此事要天相。
昇沈亦偶然，豈問優與髒。
自值夏小溪泛舟出大江
作者：楊萬里
朝代：宋

放溜山溪一葉輕，山溪盡處大江橫。
舟中寂寂無人語，只有波聲及雨聲。
自嘲白鬚三首·其一
作者：楊萬里
朝代：宋

强惜數莖鬚，惟愁白却渠。
朝來都白盡，愁惜兩何如。
自嘲白鬚三首·其三
作者：楊萬里
朝代：宋

涅髭只誑客，那可誑妻兒。
誑得妻兒著，還能誑面皮。
自嘲白鬚三首·其二
作者：楊萬里
朝代：宋

客傳涅鬚法，老子付一笑。
借令白再玄，能令年再少。
自彭田鋪至湯田道旁梅花十餘里
作者：楊萬里
朝代：宋

一行誰栽十里梅，下臨溪水恰齊開。
此行便是無官事，只爲梅花也合來。
自生米小路出舞陽渡
作者：楊萬里
朝代：宋

獨徑千盤繞水田，初逢官路一欣然。
舞陽渡口新河水，白髮重來二十年。
自跋江西道院集戲答客問·其一
作者：楊萬里
朝代：宋

問我來朝南內南，便從花底趁朝參。
新詩猶作江西集，爲带筠州刺史銜。
自跋江西道院集戲答客問·其二
作者：楊萬里
朝代：宋

客從南渡向儂來，我馬西征拜此臺。
若問箇中何所有，一腔熱血和詩裁。
自遣
作者：楊萬里
朝代：宋

莫將一病苦憂煎，山尚能游石可眠。
匹似病風兼病脚，老夫猶是地行仙。
自金陵得郡西歸曉發梅根市舟中望九華山進退格
作者：楊萬里
朝代：宋

山外雲濃白，峰頭日淺紅。
橫拕一疋絹，直掃九芙蓉。
奔走來船裏，提携入袖中。
寄言杜陵老，不用剪吳松。
自金陵西歸至豫章發南浦亭宿黄家渡
作者：楊萬里
朝代：宋

過了重湖雪浪堆，章江欲盡淦江來。
到家無此江山景，畫舫行遲不用催。
自音聲巖泛小舟下高溪
作者：楊萬里
朝代：宋

晚日黄猶暖，寒江白更清。
遠山衝岸出，釣艇背人行。
舟穩何妨小，波恬爾許平。
大魚不相報，撥剌得吾驚。
至後入城道中雜興十首·其一
作者：楊萬里
朝代：宋

至後寒梅未苦繁，臘前暖蝶已偷還。
隔林日射池光動，碎却池中倒影山。
至後入城道中雜興十首·其一〇
作者：楊萬里
朝代：宋

春時宿處雨浪浪，至後重投張氏莊。
際晚烏銀何許買，夕陽特地戀寒窗。
至後入城道中雜興十首·其七
作者：楊萬里
朝代：宋

山路肩輿倦僕夫，家兄爲我酒頻沽。
賣薪人散知城近，啼柳烏忙覺日晡。
至後入城道中雜興十首·其三
作者：楊萬里
朝代：宋

問渠田父定無饑，却道官人那得知。
未送太倉新玉粒，敢先雲子滑流匙。
至後入城道中雜興十首·其九
作者：楊萬里
朝代：宋

忽見輕綃三兩重，橫遮萬丈翠屏風。
老夫細熨䰒鬆眼，却是青原隠霧中。
至後入城道中雜興十首·其二
作者：楊萬里
朝代：宋

大熟仍教得大晴，今年又是一昇平。
昇平不在簫韶裏，只在諸村打稻聲。
至後入城道中雜興十首·其五
作者：楊萬里
朝代：宋

長亭阿姥短亭翁，探借桃花作面紅。
酒熟自嘗仍自賣，一生割據醉鄉中。
至後入城道中雜興十首·其八
作者：楊萬里
朝代：宋

誰練苕花作雪茸，更將楓葉染猩紅。
姮娥不認推青女，青女又還推化工。
至後入城道中雜興十首·其六
作者：楊萬里
朝代：宋

豐年物物總欣驩，不但人和畜亦蕃。
簸處金膚肥彘母，舂餘珠屑飽雞孫。
至後入城道中雜興十首·其四
作者：楊萬里
朝代：宋

畦蔬甘似卧沙羊，正爲新經幾夜霜。
蘆菔過拳菘過膝，北風一路菜羹香。
至後十日雪中觀梅
作者：楊萬里
朝代：宋

小樹梅花徹夜開，侵晨雪片趁花回。
即非雪片催梅發，却是梅花喚雪來。
琪樹橫枝吹腦子，玉妃乘月上瑶臺。
世間除却梅梢雪，便是冰霜也带埃。
至後睡覺
作者：楊萬里
朝代：宋

匆匆又過一陽生，睡恰濃時夢忽驚。
簾幕深沉人四寂，階除點滴雨三更。
燈摇芒角開成暈，風吸窗櫺過後聲。
不是寒雞寒似我，如何不肯喚天明。
至後與履常探梅東園三首·其一
作者：楊萬里
朝代：宋

雨後霜前梅欲開，欲開猶懶雪風催。
一秋不到東園裏，從此朝朝暮暮來。
至後與履常探梅東園三首·其三
作者：楊萬里
朝代：宋

雨澀風酸悶却春，日光初暖倍精神。
天如一面青羅扇，仰看橫枝自寫真。
至後與履常探梅東園三首·其二
作者：楊萬里
朝代：宋

兩朶三枝梅正新，不疎不密最忺人。
花枝夾徑嗔人過，絓脫老夫頭上巾。
至日前思親
作者：楊萬里
朝代：宋

節近親庭遠，天寒日暮時。
未風窗已報，欲雪脚先知。
至日宿藍坑小民居竹柱荻壁壁皆不土
作者：楊萬里
朝代：宋

一路都岑寂，藍坑分外荒。
屋疎茅送月，壁密荻分霜。
病趾催趺坐，殘更妬曉光。
暖寒無上策，來早借朝陽。
至日薄寒
作者：楊萬里
朝代：宋

舊傳冬不到南中，今歲南中稍稍冬。
曦幕暖吹紅皺起，霜橋冷步縞聲鬆。
裁縫苦思詩千首，排遣清愁酒一鍾。
不是梅花開獨早，似憐北客老相逢。
至永和
作者：楊萬里
朝代：宋

出城即便見青原，正在長江出處天。
却到青原望城裏，樓臺些子水雲邊。
至永州城外
作者：楊萬里
朝代：宋

戀戀庭闈竟北征，槐花喚我試諸生。
了知歸近猶看堠，更有愁來即入城。
愚水端能勤入夢，崳峯何得嬾相迎。
只應白髮持環久，見我跫然笑未成。
至洪澤
作者：楊萬里
朝代：宋

今宵合過山陽驛，泊船問來是洪澤。
都梁到此只一程，却費一宵兼兩日。
政緣夜來到瀆頭，打頭風起浪不休。
舟人相賀已入港，不怕淮河更風浪。
老夫摇手且低聲，驚心猶恐淮神聽。
急呼津吏催開閘，津吏叉手不敢答。
早潮已落水入淮，晚潮未來閘不開。
細問晚潮何時來，更待玉蟲綴金釵。
至節宿翁源縣與葉景伯小酌
作者：楊萬里
朝代：宋

此縣誰言是强名，古來十室亦琴鳴。
只嫌六七茅竹舍，也有兩三雞犬聲。
村酒分冬勝虛度，霜風一夜辦新晴。
半生客路逢佳節，佳節何曾負半生。
至鷓鴣洞
作者：楊萬里
朝代：宋

岸凍樹逾瘦，日高林始明。
瑶草密如積，玉泉中暗鳴。
初至心爲動，欲歸脚還停。
江湖千萬峰，穿儂兩鞋青。
如何鷓鴣嶺，咫尺來未曾。
與伯勤子文幼楚同登南溪奇觀戲道傍群兒
作者：楊萬里
朝代：宋

䰒鬆睡眼熨難開，曳杖緣溪啄紫苔。
偶見羣兒聊與戲，布衫青底捉將來。
與侯子雲溪上晚步
作者：楊萬里
朝代：宋

人入溪園自掩門，溪流新落兩三痕。
杖藜紫菊霜風徑，送眼丹楓夕照村。
行住忽然忘近遠，陰晴未肯定寒暄。
多時不出今聊出，牧子樵兒一笑喧。
與劉景明晚步
作者：楊萬里
朝代：宋

行盡南溪溪北涯，李花看了看桃花。
歸來倦卧呼童子，旋煮山泉瀹建茶。
與子上野步
作者：楊萬里
朝代：宋

籬落深深巷，茅茨小小家。
冬晴好行脚，何處不梅花。
與子上雪中入東園望春
作者：楊萬里
朝代：宋

草草東園未整齊，却於看雪最清奇。
莫嫌踏濕青鞋子，自有瓊瑶隔路泥。
與子仁登天柱岡過胡家塘蓴塘歸東園四首·其一
作者：楊萬里
朝代：宋

嫩晴無日也無風，政是春光酒樣醲。
行到中峰元未覺，回頭已度打頭峰。
與子仁登天柱岡過胡家塘蓴塘歸東園四首·其三
作者：楊萬里
朝代：宋

數間茅屋傍山根，一隊兒童出竹門。
只愛行穿楊柳渡，不知失却李花村。
與子仁登天柱岡過胡家塘蓴塘歸東園四首·其二
作者：楊萬里
朝代：宋

胡床脚底萬峰寒，拄杖錐尖亂蘚斑。
天柱岡頭行未飽，相携更上一重山。
與子仁登天柱岡過胡家塘蓴塘歸東園四首·其四
作者：楊萬里
朝代：宋

厭看家園桃李春，踏青行徧四山村。
芳菲看盡還歸看，看得園花特地新。
與山莊子仁姪東園看梅四首·其一
作者：楊萬里
朝代：宋

仰樹看花不見梅，聞香疑在別園開。
更行數步偶回首，却被青松映出來。
與山莊子仁姪東園看梅四首·其三
作者：楊萬里
朝代：宋

手種江梅五百窠，小窠開早更花多。
就中一樹尤清絕，惱殺先生看殺它。
與山莊子仁姪東園看梅四首·其二
作者：楊萬里
朝代：宋

梅花不是雪家仙，雪裏如何不怕寒。
凍脫龍髯冰却海，千花試與鬭來看。
與山莊子仁姪東園看梅四首·其四
作者：楊萬里
朝代：宋

步繞梅花徧一園，得花妙處忽欣然。
元來別有看花眼，笑向山莊死不傳。
與次公夜酌
作者：楊萬里
朝代：宋

湯盂深淺任橫斜，酒力微醺略減些。
翦燭小童殊解事，不留燭燼却留花。
與次公幼輿二子登伏龜樓
作者：楊萬里
朝代：宋

周遭故國是山圍，對境方知此句奇。
偶上伏龜樓上望，一環碧玉缺城西。
與長孺共讀杜詩
作者：楊萬里
朝代：宋

病身兀兀腦岑岑，偶到兒曹文字林。
一卷杜詩揉欲爛，兩人齊讀味初深。
斲肝枉却期千載，漏眼誰曾更再尋。
筆底姦雄死猶毒，莫將饒舌泄渠心。
與長孺共讀東坡詩前用唐律後用進退格·其一
作者：楊萬里
朝代：宋

急性平生不少徐，讀書不喜喜觀書。
十行俱下未心醒，兩目頓昏還月餘。
偶與兒曹繙故紙，共看詩句煮春蔬。
問來却是東坡集，久別相逢味勝初。
與長孺共讀東坡詩前用唐律後用進退格·其二
作者：楊萬里
朝代：宋

枉看平生多少書，分明便是蠹書魚。
萬籤過眼還休去，一字經心恰似無。
急讀何如徐讀妙，共看更勝獨看渠。
麴生冷笑仍相勸，惜取殘零覓句鬚。
舟中不寐
作者：楊萬里
朝代：宋

醉去昏然卧綠窗，醒來一枕好淒涼。
意中爲許無佳況，夢裏分明到故鄉。
淮水打船千浪雪，燕鴻叫月滿天霜。
山城更點元無準，偏到雞鳴分外長。
舟中元夕雨作三首·其一
作者：楊萬里
朝代：宋

道是今宵好上元，新晴白晝雨黄昏。
紅燈皎月儂無用，關上船門倒一尊。
舟中元夕雨作三首·其三
作者：楊萬里
朝代：宋

此生萬事有期程，多取拋饒竟不曾。
誰遣夜來南館裏，千花預借上元燈。
舟中元夕雨作三首·其二
作者：楊萬里
朝代：宋

佳辰三五是今宵，恰則今宵細雨飄。
天念孤舟人寂寞，不教月色故相撩。
舟中午睡
作者：楊萬里
朝代：宋

一葉摇無定，昏然妙思通。
化爲漆園蝶，飛入大槐宮。
有酒相勾引，無茶作寇戎。
平生眠不足，還債艣聲中。
舟中即事
作者：楊萬里
朝代：宋

阿翁阿囝自相隨，賞徧江淮春盛時。
熊白同嘗臘前酒，雌黄自改曉間詩。
醉來忽笑天地窄，老去那能兒女悲。
身後昇沉各何有，到頭誰黠復誰癡。
舟中夜坐
作者：楊萬里
朝代：宋

與月隔一簟，去天爭半篷。
若無篷與簟，身在大虛中。
舟中奉懷三館同舍
作者：楊萬里
朝代：宋

岸樹枝枝瘦，汀蕪節節枯。
雲留雪且住，風與屋相呼。
一老凍欲死，羣仙知也無。
更緣詩作祟，病骨轉清臞。
舟中小雨
作者：楊萬里
朝代：宋

漠漠輕寒粟曉膚，酴醾半落牡丹初。
顛風無頼難拘管，小雨多情爲破除。
半世光陰行路裏，一年春事客愁餘。
浙西尚遠江西在，何日章江買白魚。
舟中戲題
作者：楊萬里
朝代：宋

花處青山柳處溪，新來宿處舊曾炊。
到家失却行程曆，只檢西歸小集詩。
舟中排悶
作者：楊萬里
朝代：宋

江流一直還一曲，淮山一起還一伏。
江流不肯放人行，淮山只管留人宿。
老夫一出緣秋涼，半塗秋熱難禁當。
却借樓船順流下，逆風五日殊未央。
老夫平生行此世，不自爲政聽天地。
只今未肯放歸程，安知天意非奇事。
平生愛誦謫仙詩，百誦不熟良獨癡。
舟中一日誦一首，誦得徧時應得歸。
舟中新暑止酒
作者：楊萬里
朝代：宋

新暑酒不宜，作熱妨夜睡。
不如看人飲，亦自有醉意。
彼飲吾爲嚥，所美過於味。
同舟笑吾癡，吾不羨渠醉。
安知醉與醒，誰似誰不似。
舟中晚望二首·其一
作者：楊萬里
朝代：宋

河岸前頭松樹林，樹林盡處見行人。
行人又被山遮斷，風颭酒家青布巾。
舟中晚望二首·其二
作者：楊萬里
朝代：宋

晚浪翻風玉作鱗，夕陽捲玉藥成金。
忽然濯出西川錦，製就霞衣不用針。
舟中晚酌二首·其一
作者：楊萬里
朝代：宋

竹陵春酒絕清嚴，解割詩腸快似鎌。
雪藕逢暄偏覺爽，鵝梨欲爛不勝甜。
舟中晚酌二首·其二
作者：楊萬里
朝代：宋

一日寒暄自不同，繡簾下却護輕風。
楊花可是多情思，飛入船中落酒中。
舟中望羅浮山
作者：楊萬里
朝代：宋

羅浮元不是羅浮，自是道家古蓬丘。
弱水只知斷舟楫，葛仙夜偷來惠州。
羅浮山高七萬丈，下視日月地上流。
黄金爲橋接銀漢，翠琳作闕橫瓊樓。
不知何人汗脚迹，觸忤清虛涴寒碧。
天遣山鬼絕凡客，化金爲鐵瓊爲石。
至今石樓人莫登，鐵橋不見空有名。
玉匙金籥牢鎖扃，但見山高水泠泠。
我欲騎麟翳鸞鳳，月爲環佩星爲從。
前驅子晉後安期，飛上峰頭斸丹汞。
舟中買雙鱖魚
作者：楊萬里
朝代：宋

金陵城中無纖鱗，一魚往往重六鈞。
脊梁專車尾梢雲，肉如大武千秋筋。
小港阻風泊烏舫，舫前漁艇晨收網。
一雙白錦跳銀刀，玉質黑章大如掌。
洞庭棖子青欲黄，香膚作線醯作漿。
供儂朝喫復晚喫，秃尾槎頭俱避席。
可憐秋浦好秋山，儂眼未飽即北還。
江神挈月作團扇，一夜揮風卷波面。
留儂看山仍看江，更薦鮮魚庖玉霜。
江神好意那可忘，江神惡劇那可當。
舟中追和張功父賀赴召之句
作者：楊萬里
朝代：宋

兩歲千愁寡一欣，故人多問謝張君。
又瞻東闕闕前月，只負南溪溪上雲。
賓日扶桑遭聖旦，客星釣瀨愧天文。
人生離合風前葉，聚首亡何復離羣。
舟中雨望二首·其一
作者：楊萬里
朝代：宋

雨裏船中只好眠，不堪景物妬人閑。
岩如玉案平鋪却，飣餖真山作假山。
舟中雨望二首·其二
作者：楊萬里
朝代：宋

船窗深閉懶看書，獨倚船門撚白鬚。
雨共長河織青錦，金錢暈上滴真珠。
舟中雪作和沈虞卿寄雪詩韻
作者：楊萬里
朝代：宋

霜風吹船著淮陰，淮山高高淮水深。
津亭飲散浪如屋，篷窗曉起雪滿林。
兩袖拂空捎舞片，數點落几撩孤吟。
卷舒東陽琢冰句，不羨銷金歌淺斟。
舟人吹笛
作者：楊萬里
朝代：宋

長江無風水平綠，也無靴文也無縠。
東西一望光浮空，瑩然千頃無瑕玉。
船上兒郎不耐閑，醉拈橫笛吹雲煙。
一聲清長響徹天，山猿啼月澗落泉。
更打羊皮小腰鼓，頭如青峰手如雨。
中流忽有一大魚，跳破琉璃丈來許。
舟次西徑
作者：楊萬里
朝代：宋

夜來徐汊伴鷗眠，西徑晨炊小泊船。
蘆荻漸多人漸少，鄱陽湖尾水如天。
舟泊吳江三首·其一
作者：楊萬里
朝代：宋

獨立吳江第四橋，橋南橋北渺銀濤。
此身真在吳江裏，不用并州快剪刀。
舟泊吳江三首·其三
作者：楊萬里
朝代：宋

東是吳江西太湖，長橋橫截萬尋餘。
江妃舞倦凌波襪，玉带圍腰攬鏡初。
舟泊吳江三首·其二
作者：楊萬里
朝代：宋

江湖便是老生涯，佳處何妨且泊家。
自汲松江橋下水，垂虹亭上試新茶。
舟至湖心望豫章西山雲起風雨驟至
作者：楊萬里
朝代：宋

橫洲送我忽俱還，四顧無邊已慘顔。
雪浪撞天吞几子，礮雲將雨起西山。
一聲霹靂從空下，萬丈金蛇掣斗間。
舟子驚呼總無色，平生忠信且今番。
舟行得風晚至靈洲
作者：楊萬里
朝代：宋

春盡儂隨去，江行興未窮。
時煩數點雨，輕洒一孤篷。
岸樹蒼茫外，人家點綴中。
海神能餞我，借與半帆風。
舟過凌歊臺望見謝家青山
作者：楊萬里
朝代：宋

南風久別忽言還，又苦河流九曲灣。
若要順風兼順水，柂頭背指謝家山。
舟過城門村清曉雨止日出·其一
作者：楊萬里
朝代：宋

五日銀絲織一籠，金烏捉取送籠中。
知誰放在扶桑樹，祗怪滿溪煙浪紅。
舟過城門村清曉雨止日出·其三
作者：楊萬里
朝代：宋

䰒鬆睡起攬詩編，信手繙來誦數篇。
忽有篙聲仍絕叫，隔篷知是上灘船。
舟過城門村清曉雨止日出·其二
作者：楊萬里
朝代：宋

深村可笑是居民，生長深山野水濱。
總出籬東携穉子，走來岸上看官人。
舟過城門村清曉雨止日出·其五
作者：楊萬里
朝代：宋

地錦花鋪地錦衣，碧茸上織紫花枝。
垂楊舞罷鶑停唱，不捲華絪待阿誰。
舟過城門村清曉雨止日出·其四
作者：楊萬里
朝代：宋

行人都上半山青，記得前朝傍險行。
左右回身看不徹，兩邊已失一灘聲。
舟過大水旁羅灘渴甚小飲
作者：楊萬里
朝代：宋

熟水無多喫，烹茶未要來。
從教十分渴，連掃兩三杯。
岸樹背船走，江波閃日開。
靈山定能飲，分酹碧蓮醅。
舟過大通鎮
作者：楊萬里
朝代：宋

淮上雲垂岸，江中浪拍天。
順風那敢望，下水更勞牽。
蘆荻偏留纜，漁罾最礙船。
何曾怨川后，魚蟹不論錢。
舟過安仁五首·其一
作者：楊萬里
朝代：宋

恰則油窗雨點聲，霎時花嶼日華明。
不須覆手仍翻手，可殺春雲沒十成。
舟過安仁五首·其三
作者：楊萬里
朝代：宋

一葉漁船兩小童，收篙停棹坐船中。
怪生無雨都張傘，不是遮頭是使風。
舟過安仁五首·其二
作者：楊萬里
朝代：宋

初受遥山獻畫圖，忽然卷去淡如無。
莫欺老眼猶明在，和霧和煙數得渠。
舟過安仁五首·其五
作者：楊萬里
朝代：宋

渭川千頃在詩胸，不管屠羊肆裏空。
踏破菜園妨底事，莫教踏到竹園中。
舟過安仁五首·其四
作者：楊萬里
朝代：宋

南風作雨北風休，豈是春雲得自由。
只者天時過湖得，長年報道不須愁。
舟過德清
作者：楊萬里
朝代：宋

人家兩岸柳陰邊，出得門來便入船。
不是全無最佳處，何窗何戶不清妍。
舟過望亭三首·其一
作者：楊萬里
朝代：宋

常州盡處是望亭，已離常州第四程。
柳線絆船知不住，却教飛絮送儂行。
舟過望亭三首·其三
作者：楊萬里
朝代：宋

此去蘇州半日期，歸心長是覺船遲。
一村樹暗知何處，兩岸草青無了時。
舟過望亭三首·其二
作者：楊萬里
朝代：宋

雨罷風回花柳晴，忽然數點打窗聲。
遊蜂誤入船窗裏，飛去飛來總是情。
舟過柴步寺
作者：楊萬里
朝代：宋

野寺隔疎樾，遠舟見深殿。
獨逕通絕崖，長縈度微線。
曩遊携童弱，攀岸已震眩。
前瞻足未到，下窺意先轉。
朝來經雲根，塵思起清羨。
野夫三二輩，走過疾於箭。
俛仰二十年，今老懷昔健。
舟過桐廬三首·其一
作者：楊萬里
朝代：宋

瀟灑桐廬縣，寒江繚一灣。
朱樓隔綠柳，白塔映青山。
稚子排窗出，舟人買菜還。
峰頭好亭子，不得一躋攀。
舟過桐廬三首·其三
作者：楊萬里
朝代：宋

後面山無數，南頭柳更多。
人家逼江岸，屋柱入滄波。
老去頻經此，重來更幾何。
牛山動悲感，曾侍板輿過。
舟過桐廬三首·其二
作者：楊萬里
朝代：宋

近縣人人喜，來船岸岸移。
偶因小泊處，恰是早餐時。
喚僕答相亂，看山寒不知。
橫洲猶半在，今歲水生遲。
舟過楊子橋遠望
作者：楊萬里
朝代：宋

此日淮堧號北邊，舊時南服紀淮堧。
平蕪盡處渾無壁，遠樹梢頭便是天。
今古戰場誰勝負，華夷險要豈山川。
六朝未可輕嘲謗，王謝諸賢不偶然。
舟過蘭溪
作者：楊萬里
朝代：宋

駕雨顛風過即虛，殺風急雨有還無。
雲山奔走無停住，岸樹欹斜不要扶。
船底石聲知淺水，沙頭笠影倦牽夫。
金臺祇在橫山背，便到金臺也日晡。
舟過謝潭三首·其一
作者：楊萬里
朝代：宋

風頭纔北忽成南，轉眼黄田到謝潭。
髣髴一峰船外影，褰帷急看紫巉巖。
舟過謝潭三首·其三
作者：楊萬里
朝代：宋

碧酒時傾一兩杯，船門纔閉又還開。
好山萬皺無人見，都被斜陽拈出來。
舟過謝潭三首·其二
作者：楊萬里
朝代：宋

夾江百里沒人家，最苦江流曲更斜。
嶺草已青今歲葉，岸蘆猶白去年花。
舟過青羊望橫山塔二首·其一
作者：楊萬里
朝代：宋

莫問蘭溪雙隻牌，青羊已見玉崔嵬。
去年辭了橫山塔，不謂今年却再來。
舟過青羊望橫山塔二首·其二
作者：楊萬里
朝代：宋

孤塔分明是故人，一回一見一情親。
朝來走上山頭望，報道蘭溪酒恰新。
舟過鵝行口回望和州雞籠山
作者：楊萬里
朝代：宋

兩月青山不暫離，入城未見有山時。
萬峰送我都回去，只有雞籠未肯辭。
舟過黄田謁龍母護應廟二首·其一
作者：楊萬里
朝代：宋

遠山相別忽相尋，水到黄田漸欲深。
見說前頭山更好，且留好句未須吟。
舟過黄田謁龍母護應廟二首·其二
作者：楊萬里
朝代：宋

南康名酒有殘樽，急喚荷杯作好春。
紫幕能排北風冷，夕陽偏惜半船溫。
船中蔬飯
作者：楊萬里
朝代：宋

食蕨食臂莫食拳，食笋食梢莫食根。
何曾萬錢方下筯，先生把菜亦飽去。
嶺南風物似江南，笋如束薪蕨作籃。
先生食籍知幾卷，千巖萬壑皆厨傳。
船過硯石步
作者：楊萬里
朝代：宋

雨中初厭篛篷遮，撐起篷來景更佳。
岸上長松立如筆，波中寒影走成蛇。
忽看雲外吐銀鏡，一點晨光射玉沙。
却出船頭聊放目，遠峰無數碧橫斜。
船過蘇州二首·其一
作者：楊萬里
朝代：宋

垂近姑蘇特轉灣，盤門只隔柳行間。
望來望去何時到，且倚船窗看遠山。
船過蘇州二首·其二
作者：楊萬里
朝代：宋

暮風似箭復如刀，落照那能暖客袍。
天遠地平城更闊，千尋玉塔尺來高。
船過靈洲
作者：楊萬里
朝代：宋

却緣野闊覺天低，政值潮平苦槳遲。
洲觜兩船歸別港，岸頭數屋出疎籬。
江山慘淡真如畫，煙雨空濛自一奇。
病酒春眠不知曉，開門拾得一篇詩。
芍藥初生
作者：楊萬里
朝代：宋

芍藥新移種，紅拳餐萬雛。
看來已可愛，未問有花無。
芍藥宅
作者：楊萬里
朝代：宋

何以築花宅，筆直松樹子。
何以蓋花宅，雪白清江紙。
紙將碧油透，松作畫棟峙。
鋪紙便成瓦，瓦色水精似。
金鴉暖未焰，銀竹響無水。
汗容漬不泣，晴態嬌非醉。
盡收香世界，關在閑天地。
風日幾曾來，蜂蝶獨得至。
勸春入宅莫歸休，勸花住宅且小留。
昨日花開開一半，今日花飛飛數片。
留花不住春竟歸，不如折插瓶中看。
芙蓉渡酒店前金沙芍藥盛開
作者：楊萬里
朝代：宋

山店春光也自妍，芙容渡口數家村。
笋輿低過金沙架，籬落疎圍芍藥軒。
孤客倦游殊寂寞，兩花作意與溫存。
可憐經眼匆匆去，不折紅香倒綠尊。
芙蓉盛開戲簡子文克信
作者：楊萬里
朝代：宋

芙蓉得雨一齊開，開盡秋花客不來。
到得客來花已老，晚粧猶可兩三杯。
芥齏
作者：楊萬里
朝代：宋

茈薑馨辣最佳蔬，孫芥芳辛不讓渠。
蟹眼嫩湯微熟了，鵝兒新酒未醒初。
棖香醋釅作三友，露葉霜芽知幾鋤。
自笑枯腸成破甕，一生只解貯寒葅。
芭蕉三首·其一
作者：楊萬里
朝代：宋

骨相玲瓏透八窗，花頭倒挂紫荷香。
繞身無數青羅扇，風不來時也不涼。
芭蕉三首·其三
作者：楊萬里
朝代：宋

簷牙窗額兩三株，只欠王維畫雪圖。
開卷不題元字脚，碧窗圜蠟有如無。
芭蕉三首·其二
作者：楊萬里
朝代：宋

蕭蕭灑灑復婷婷，一半風流一半清。
不爲暑窗添午蔭，却來愁枕作秋聲。
芭蕉雨
作者：楊萬里
朝代：宋

芭蕉得雨便欣然，終夜作聲清更妍。
細聲巧學蠅觸紙，大聲鏘若山落泉。
三點五點俱可聽，萬籟不生秋夕靜。
芭蕉自喜人自愁，不如西風收却雨即休。
花下夜飲
作者：楊萬里
朝代：宋

夜深移入小杯盤，回首花枝不忍看。
豈與海棠情分薄，老夫自是怯春寒。
花果
作者：楊萬里
朝代：宋

野花山果絕芳馨，借問行人不識名。
蜂蝶行糧猿鶴飯，一生口分兩無爭。
苕溪登舟
作者：楊萬里
朝代：宋

深於池沼淺於河，動地風來也不波。
只道東來行役苦，胡床面面是菱荷。
苦吟
作者：楊萬里
朝代：宋

蟻無秋衣雁有裘，霜天謀食各自愁。
雁聲寒死叫不歇，蟻膝凍僵行復休。
先生苦吟日色晚，老鈴來催喫朝飯。
小兒誦書呼不來，案頭冷却黄虀麵。
苦寒三首·其一
作者：楊萬里
朝代：宋

畏暑長思雪繞身，苦寒却願柳回春。
晚來斜日無多暖，映著西窗亦可人。
苦寒三首·其三
作者：楊萬里
朝代：宋

冰和菜把菜和冰，心喜冬葅齒却憎。
且忍牙車寒一點，教他胸次雪千層。
苦寒三首·其二
作者：楊萬里
朝代：宋

添盡紅爐著盡衣，一杯方覺暖如癡。
人言霜後寒無奈，春在甕中渠不知。
苦熱登多稼亭二首·其一
作者：楊萬里
朝代：宋

日脚斜紅欲暮天，倚欄垂手弄雲煙。
兩行相對樹如許，一葉不摇風寂然。
剩欲啜茶還罷去，却愁通夕不成眠。
黑絲半把垂天外，白雨初生遠嶺邊。
苦熱登多稼亭二首·其二
作者：楊萬里
朝代：宋

吏散庭空便悄然，不須休日始偷閑。
鷗邊野水水邊屋，城外平林林外山。
偶見行人回首却，亦看老子立亭間。
暮蟬何苦催歸急，只待涼生月半環。
英石鋪道中
作者：楊萬里
朝代：宋

一路石山春更綠，見骨也無斤許肉。
一峰過了一峰來，病眼將迎看不足。
先生盡日行石間，恰如蟻子緣假山。
穿雲渡水千萬曲，此身元不離巖巒。
莫嫌宿處破茅屋，四方八面森冰玉。
孤峰高絕連峰低，圜者如廩尖如錐。
蒼然秀色借不得，春風領入玉東西。
英州那得許多石，誤入天公假山國。
范女哀辭
作者：楊萬里
朝代：宋

有齊石湖之季女兮，肇葰茂而青葱。
蘭茁芽以芬播兮，玉在璞而光融。
茹采蘋以爲粻兮，築內則爲之宮。
樂彤管以俶載兮，逝將眇青竹而論功。
製菡萏以爲裾兮，裼之以秋江之芙蓉。
紛蕙纕而菊佩兮，豈江蘺揭車之與縫。
掇袤丈之朔雪以澡德兮，襲萬壑之清冰而在躬。
耿吾獨傳中郎之素業兮，豈曰矜蕭然林下之風。
沛吾乘乎桂舟兮，無小無大焉從吾公。
何若而人之不淑兮，奄一疢而長終。
忍舍蘭陔之孝養兮，莽玉女宓妃之與從。
父曰嗟予膳之孰視兮，母曰嗟予命之疇同。
衋兩親之哀潸兮，遺九宗之長恫。
蹇石湖之慟而莫之釋兮，小極而隠几乎書之叢。
夢漂漂而行遠兮，求吾兒乎四方上下之青穹。
杳碧海之際天兮，巋三山之倚空。
蓬萊方丈之攸宅兮，浮金宮銀闕之崇崇。
若有人乎山之阿兮，飛騰往來而不可逢。
羌可逢而不可執兮，若迥映乎復朣朧。
摘玉李而弄金波兮，遨嬉乎倒景有無之濛鴻。
忽臨睨乎舊鄉兮，望見石湖之仙翁。
泫初咷而後哂兮，唁吾翁乎奚戚容。
繄天地萬物之逆旅兮，兒與翁父子適相值於逆旅之中。
汩倏合而忽分兮，邈千變萬化而何窮。
淬割愁之劍而不滿一笑兮，非我翁春日覽鏡大篇之舂容。
翁顧笑而驚寤兮，皦寒日其生于東。
荔枝堂夕眺三首·其一
作者：楊萬里
朝代：宋

夕峰褪日半鉦多，秋漢吹雲一絮過。
寂寂庭松今兩月，鶴雛去盡只留窠。
荔枝堂夕眺三首·其三
作者：楊萬里
朝代：宋

閏年秋淺似秋深，蟋蟀將愁傍砌吟。
今夕初三元未覺，西樓西角一鈎金。
荔枝堂夕眺三首·其二
作者：楊萬里
朝代：宋

病骨秋臞怯暮清，凉風偷带北風輕。
迎寒窗隔重糊遍，只放書邊數眼明。
荔枝堂晝憩
作者：楊萬里
朝代：宋

荔子陰中風絕涼，菖蒲節後日偏長。
落殘數柄荷花蕊，浸得一瓶泉水香。
多病早衰非破硯，欲行復倦且胡床。
曲江近北差遲暑，不道江山勝五羊。
荔枝歌
作者：楊萬里
朝代：宋

粵犬吠雪非差事，粵人語冰夏蟲似。
北人冰雪作生涯，冰雪一窖活一家。
帝城六月日卓午，市人如炊汗如雨。
賣冰一聲隔水來，行人未喫心眼開。
甘霜甜雪如壓蔗，年年窨子南山下。
去年藏冰減工夫，山鬼失守嬉西湖。
北風一夜動地惡，盡吹北冰作南雹。
飛來嶺外荔枝梢，絳衣朱裳紅錦包。
三危露珠凍寒泚，火傘燒林不成水。
北人藏冰天奪之，却與南人銷暑氣。
荷亭倚欄
作者：楊萬里
朝代：宋

魚跳龜戲不曾閑，萍盡荷生尚未繁。
水面圜紋亂相入，玻瓈盆旋玉連環。
荷橋
作者：楊萬里
朝代：宋

橋壓荷梢過，花圍橋外饒。
荆溪無勝處，勝處是荷橋。
荷橋暮坐三首·其一
作者：楊萬里
朝代：宋

橋剪荷花兩段開，荷花留我不容回。
不勝好處荷橋坐，政是涼時蚊子來。
荷橋暮坐三首·其三
作者：楊萬里
朝代：宋

水到荷花蔕，風生菰葉梢。
鷗鳬晚聲散，天水夕光交。
荷橋暮坐三首·其二
作者：楊萬里
朝代：宋

池似平鋪綠錦橫，荷花爲緯藻爲經。
無端織出詩人像，獨立飛橋摘斗星。
荷池
作者：楊萬里
朝代：宋

小池歲晚石泉寒，荷葉低垂綠柄乾。
一似漁人暮歸後，敗蓑破笠掛魚竿。
荷池小立
作者：楊萬里
朝代：宋

池小泉多强欲留，留它不住恣它流。
荷盤不放荷尖出，穿破盤來却又休。
荷池小立
作者：楊萬里
朝代：宋

點鐵成金未是靈，若教無鐵也難成。
阿誰得似青荷葉，解化清泉作水精。
荷池觀魚
作者：楊萬里
朝代：宋

截山剜沼貯泉流，旋種鯈魚絕善游。
細數未齊還已亂，羣嬉半沒忽全浮。
荷錢荇带來復去，雪片銀花稀却稠。
我樂自知魚似我，何緣惠子會莊周。
菊夏摘則秋茂朝凉試手
作者：楊萬里
朝代：宋

種菊君須莫惜它，摘教秃秃不留些。
此花賤相君知麽，從此千千萬萬花。
菜圃
作者：楊萬里
朝代：宋

此圃何其窄，於儂已自華。
看人澆白菜，分水及黄花。
霜熟天殊暖，風微旆亦斜。
笑摩桃竹杖，何日拄還家。
華鏜秀才著六經解以長句書其後
作者：楊萬里
朝代：宋

河圖三畫已剩却，堯典萬言猶欠著。
向來潜聖天何言，六經非渠一手作。
杏花壇下撥不開，天公更遣麒麟催。
乾坤造化登青竹，洙泗光芒付綠苔。
堂上書生真苦相，蠹簡嚼穿渾不放。
屋上架屋更屋上，後千萬年作何樣。
華元夜登子反床，華鏜晨趨孔子堂。
當時浪說析骸骨，今日覃思彫肺腸。
華君將身博凍餒，毛穎可憐彼何罪。
君不見老農驅牛耕壠頭，稻雲割盡牛亦休。
毛穎爲君秃盡髮，問君何時放渠歇。
短檠青燈明復滅。
菱沼
作者：楊萬里
朝代：宋

柄似蟾蜍股樣肥，葉如蝴蝶翼相差。
蟾蜍翹立蝶飛起，便是菱花著子時。
萬安出郭早行
作者：楊萬里
朝代：宋

玉花小朶是山礬，香殺行人只欲顛。
風掠水衣無處去，柳塘著在角頭邊。
萬安道中書事三首·其一
作者：楊萬里
朝代：宋

玉峰雲剝逗斜明，花徑泥乾得晚行。
細細一風寒裏暖，時時數點雨中晴。
萬安道中書事三首·其三
作者：楊萬里
朝代：宋

桃花薄相點燕脂，輸與梨花雪作肌。
只有垂楊不脂粉，縷金鋪翠襯腰支。
萬安道中書事三首·其二
作者：楊萬里
朝代：宋

携家滿路踏春華，兒女欣欣不憶家。
騎吏也忘行役苦，一人人插一枝花。
萬花川谷
作者：楊萬里
朝代：宋

無數花枝略說些，萬花兩字即非夸。
東山西畔南溪北，更沒溪山只有花。
萬花川谷海棠盛開進退格
作者：楊萬里
朝代：宋

四面週遭國豔叢，危亭頓在豔叢中。
天開錦幄三千丈，日透紅粧一萬重。
積雨乍晴偏楚楚，東風小緩莫匆匆。
爲花一醉非難事，且道花醲復酒醲。
落梅再著晚花
作者：楊萬里
朝代：宋

數日春風不奈暄，梅花落盡浄無痕。
却將晚莟重收拾，更放南枝第二番。
落梅有歎
作者：楊萬里
朝代：宋

纔看臘後得春饒，愁見風前作雪飄。
脫蕊收將熬粥喫，落英仍好當香燒。
落花
作者：楊萬里
朝代：宋

紅紫成泥泥作塵，顛風不管惜花人。
落花辭樹雖無語，別倩黄鸝告訴春。
葉叔羽集同年九人於櫻桃園錢襲明何同叔即席賦詩追和其韻二首·和何同叔韻
作者：楊萬里
朝代：宋

天門金榜出槐宸，四海同年骨肉親。
走馬看花纔幾日，曉星殘月半無人。
談間平叔元如玉，句裏司勳別有春。
欲把清新比梅雪，却愁梅雪未清新。
葉叔羽集同年九人於櫻桃園錢襲明何同叔即席賦詩追和其韻二首·和錢襲明韻
作者：楊萬里
朝代：宋

八座能分一日光，題名猶記榜間黄。
看渠超出金閨彥，顧我曾爲同舍郎。
高會九人尋水石，縱談一笑間宮商。
越王孫子瓊瑶句，細把重吟恐脫忘。
葉教授鎬乃翁致政一百三歲屢加封仍錫朱銀取告命之詞名其堂曰介壽
作者：楊萬里
朝代：宋

蘭玉初攀桂，朱銀降自天。
堂中有一老，物外百三年。
紫誥行充棟，霜毛儘滿顛。
仁人元自壽，端不羨臞仙。
董主簿正道壁間作水墨老梅一枝宿鵲縮脰合半眼栖焉
作者：楊萬里
朝代：宋

斜枝飽風雪，疎花淡冰玉。
一鵲忍清寒，居然伴幽獨。
葵葉
作者：楊萬里
朝代：宋

篛笠端能直幾錢，騎奴不擬雨連天。
蓋頭旋折山葵葉，擘破青青傘半邊。
蒲桃乾
作者：楊萬里
朝代：宋

涼州博酒不勝癡，銀漢乘槎領得歸。
玉骨瘦來無一把，向來馬乳太輕肥。
蒲橋寓舍劇暑
作者：楊萬里
朝代：宋

三歲都城寓遠坊，今年一熱古無雙。
夜來何處山村雨，涼到蒲橋橋北窗。
蒲萄架
作者：楊萬里
朝代：宋

纔喜盤藤捲葉生，又驚壓架暗陰成。
夏褰涼潤青油幕，秋摘甘寒黑水精。
近竹猶爭一尺許，拋鬚先罥兩三莖。
今年乞種西江去，長是茅齋怯晚晴。
蓮子
作者：楊萬里
朝代：宋

蜂兒來自宛溪中，兩翅雖無已是蟲。
不似荷花窠底蜜，方成玉蛹未成蜂。
蔣蓮店有書柳子厚寄吳武陵琴詩三讀敬哦五言
作者：楊萬里
朝代：宋

秋晴得涼行，壁閲遇佳讀。
已咽猶餘滋，將燼忽剩馥。
語妙古未多，聽難今良獨。
追誦惜去眼，信步遑擬足。
驚心一鳥鳴，隔溪兩峰綠。
蕈子
作者：楊萬里
朝代：宋

空山一雨山溜急，漂流桂子松花汁。
土膏鬆暖都滲入，蒸出蕈花團戢戢。
戴穿落葉忽起立，撥開落葉百數十。
蠟面黄紫光欲濕，酥莖嬌脆手輕拾。
響如鵝掌味如蜜，滑似蓴絲無點澀。
傘不如笠釘勝笠，香留齒牙麝莫及。
菘羔楮雞避席揖，餐玉茹芝當却粒。
作羹不可疎一日，作腊仍堪貯盈笈。
蕙花初開五言
作者：楊萬里
朝代：宋

幽人非愛山，出山將何之。
山居種蘭蕙，歲寒久當知。
初藝止百畝，餘地惜奚爲。
先生無廣居，千巖一茅茨。
四面祇藝蕙，中間纔置錐。
銳綠紛宿叢，脩紫擢幼枝。
孤榦八九花，一花破初蕤。
西風澹無味，微度成香吹。
燈夢得幽馥，月寫傳靜姿。
我欲掇芳英，和露充晨炊。
眷然惻不忍，環翫自忘饑。
豈無衆花草，不願秋不遲。
種時亂不擇，歲晚悔可追。
蕭照鄰參政大資挽詩
作者：楊萬里
朝代：宋

公如月欠一分圓，生死應同晝與昏。
鼎鼐□□□□□，□□露□留好□。
蕭照鄰參政大資挽詩二首·其一
作者：楊萬里
朝代：宋

父子雙晁董，中興只一家。
裏剛金百鍊，表粹玉無瑕。
死力扶忠善，生平嫉佞邪。
古人少全傳，公傳即非夸。
蕭照鄰參政大資挽詩二首·其二
作者：楊萬里
朝代：宋

東府辭金印，南園伴赤松。
門闌無薏苡，泉石自從容。
忽作丁威鶴，云亡老子龍。
一哀緣殄瘁，不是涕無從。
薄晚絕句二首·其一
作者：楊萬里
朝代：宋

春氣吹人不作醒，病身感物底心情。
斜陽也不藏人老，偏照霜髭一兩莖。
薄晚絕句二首·其二
作者：楊萬里
朝代：宋

暫出嫌喧可得除，漫游久廢未全無。
路逢鹽裹知城近，店有雞聲覺日晡。
薌林五十詠·三老亭
作者：楊萬里
朝代：宋

雙樹有古色，一几非今樣。
祗言此老亡，月夜聞屐響。
薌林五十詠·企疎堂
作者：楊萬里
朝代：宋

堂上清如水，薌林對兩疎。
只今詩社裏，畫作企疎圖。
薌林五十詠·北垞
作者：楊萬里
朝代：宋

住處何曾遠，林間別是涼。
清風酣一枕，底許覓羲皇。
薌林五十詠·南埭
作者：楊萬里
朝代：宋

高謝三公府，來耕五畝園。
園中有何好，老子笑無言。
薌林五十詠·叢桂
作者：楊萬里
朝代：宋

不是人間種，移從月脇來。
廣寒香一點，吹得滿山開。
薌林五十詠·墨坳
作者：楊萬里
朝代：宋

坳中一池墨，腕中百斛力。
灑作五十詩，千年照泉石。
薌林五十詠·寓齋
作者：楊萬里
朝代：宋

宇宙一行店，誰爲店主人。
主人亦解去，而況爨餘薪。
薌林五十詠·山齋
作者：楊萬里
朝代：宋

老子齋中宿，同來無一人。
若非明月客，誰伴白雲身。
薌林五十詠·折蔬亭
作者：楊萬里
朝代：宋

蘆菔鼠尾大，蔓菁兔耳長。
先生不忍摘，野客却同嘗。
薌林五十詠·放魚磯
作者：楊萬里
朝代：宋

爲惜丹砂尾，親投碧草潭。
前頭有香餌，千萬不須貪。
薌林五十詠·文杏塢
作者：楊萬里
朝代：宋

道白非真白，言紅不苦紅。
請君紅白外，別眼看天工。
薌林五十詠·有山堂
作者：楊萬里
朝代：宋

閣皂風煙外，江西小有天。
茲山本無主，掇入筆牀前。
薌林五十詠·東臯
作者：楊萬里
朝代：宋

避世無功酒，臨流元亮詩。
鶴鳴入天聽，葉下報秋悲。
薌林五十詠·松湖
作者：楊萬里
朝代：宋

已訝松生市，更將湖入城。
如何造物者，百巧供先生。
薌林五十詠·柑子園
作者：楊萬里
朝代：宋

秋顆酣天酒，春花噀國香。
薌林親手種，中有洞庭霜。
薌林五十詠·柔桑陌
作者：楊萬里
朝代：宋

繭館三眠老，桑村獨樹春。
坐看黄更隕，應有一寒人。
薌林五十詠·桃李蹊
作者：楊萬里
朝代：宋

白雪堆穠李，紅藍染靚桃。
晨粧須蚤看，莫待日華高。
薌林五十詠·梅坡
作者：楊萬里
朝代：宋

自昔花如雪，而今葉入雲。
先生已仙去，誰與共天醇。
薌林五十詠·梨花原
作者：楊萬里
朝代：宋

禁火曉未暖，踏青昏恰歸。
何堪一原雪，將冷入春衣。
薌林五十詠·槐陰墿
作者：楊萬里
朝代：宋

陰作官街綠，花催舉子黄。
公家有三樹，猶带鳳池香。
薌林五十詠·歲寒亭
作者：楊萬里
朝代：宋

冷笑元無味，孤高別有心。
誰將桃李眼，雪裏解相尋。
薌林五十詠·歸來橋
作者：楊萬里
朝代：宋

已賡彭澤辭，更擬輞川詩。
未老還山了，猶嫌歸較遲。
薌林五十詠·泛宅
作者：楊萬里
朝代：宋

猶道山中淺，仍移水上居。
俗人又剝啄，棹入白芙蕖。
薌林五十詠·海棠洞
作者：楊萬里
朝代：宋

艷翠春銷骨，妖紅醉入肌。
花仙別無訣，一味服燕支。
薌林五十詠·無熱軒
作者：楊萬里
朝代：宋

南北與東西，溪光仍樹色。
人間無熱軒，物外清涼國。
薌林五十詠·玉井
作者：楊萬里
朝代：宋

誰言玉井春，不作雙井味。
會有眠雲客，領略兩相似。
薌林五十詠·瓜田
作者：楊萬里
朝代：宋

獨酌聖賢酒，新嘗子母瓜。
丁寧林下友，莫道故侯家。
薌林五十詠·白鶴亭
作者：楊萬里
朝代：宋

可憐林下鶴，獨肯伴先生。
猶有沖天志，君聽叫月聲。
薌林五十詠·百花洲
作者：楊萬里
朝代：宋

茂苑猶香名，南陽已荒草。
更兼薌林中，三洲是三島。
薌林五十詠·碧梧垷
作者：楊萬里
朝代：宋

往往游西崦，時時憩午陰。
鳳來人不見，飛入碧枝深。
薌林五十詠·碧蘆潀
作者：楊萬里
朝代：宋

春笋肥堪菜，秋花暖可氈。
何須雙野鴨，屏上五湖天。
薌林五十詠·竹齋
作者：楊萬里
朝代：宋

凜凜冰霜節，脩脩玉雪身。
便無文與可，不有月傳神。
薌林五十詠·羃翠庭
作者：楊萬里
朝代：宋

軟甃瑠璃地，生揉翡翠幃。
莫教星月入，玉鏡點金徽。
薌林五十詠·聽水亭
作者：楊萬里
朝代：宋

泠泠無絃箏，洶洶自鳴鼓。
最是醉夢中，喚作松風雨。
薌林五十詠·芙蓉沜
作者：楊萬里
朝代：宋

岸植木菡萏，池栽水拒霜。
那知一家種，同艷不同香。
薌林五十詠·菊坡
作者：楊萬里
朝代：宋

西風破幽馥，東籬散清好。
淵明不可作，邂逅薌林老。
薌林五十詠·薌林
作者：楊萬里
朝代：宋

一代薌林老，吾生不並時。
來尋白玉柄，祗見紫蘭枝。
薌林五十詠·藥欄
作者：楊萬里
朝代：宋

日出花藥麗，風生芝朮香。
枕中兼肘後，別有不傳方。
薌林五十詠·蘭畹
作者：楊萬里
朝代：宋

健碧繽繽葉，斑紅淺淺芳。
幽香空自秘，風肯秘幽香。
薌林五十詠·虎川
作者：楊萬里
朝代：宋

居士欹黄帽，曾來照晚晴。
至今流㶁㶁，猶學詠詩聲。
薌林五十詠·西崦
作者：楊萬里
朝代：宋

坡壟端何似，波濤起復低。
醉眠桂花雪，不覺月華西。
薌林五十詠·讀書堂
作者：楊萬里
朝代：宋

老以書爲命，眼將書作讎。
薌林與誠叟，同販短檠愁。
薌林五十詠·退齋
作者：楊萬里
朝代：宋

爭進千岐捷，辭榮一著難。
生龜教脫殻，試作個般看。
薌林五十詠·通幽徑
作者：楊萬里
朝代：宋

點檢苔花暈，微茫拄杖痕。
酴醾幾開落，山雨濕黄昏。
薌林五十詠·連輝觀
作者：楊萬里
朝代：宋

極目斜陽樹，乘風落月梁。
更和山與水，併作一秋光。
薌林五十詠·過花橋
作者：楊萬里
朝代：宋

北垞通南埭，前花映後花。
雨多橋板斷，拆碎兩涯霞。
薌林五十詠·醉石
作者：楊萬里
朝代：宋

晚酌居然醉，昏昏不自持。
奇哉蒼玉枕，眠到月來時。
薌林五十詠·雪臺
作者：楊萬里
朝代：宋

玉樹參差出，天花頃刻開。
先生倚欄處，指點是瑶臺。
薌林五十詠·駕月橋
作者：楊萬里
朝代：宋

紫霓橫天度，銀盤湧水來。
先生騎霓脊，盤上捲金杯。
薌林五十詠·鵝篆灘
作者：楊萬里
朝代：宋

不博右軍字，且留房相池。
新雛黄似酒，把酒看羣嬉。
薛舍人母方氏太恭人挽章二首·其一
作者：楊萬里
朝代：宋

熊膽平生苦，魚軒晚歲榮。
芝蘭今柱史，苗裔古玄英。
寒食花爭泣，元宵燭半明。
從今好時節，萱砌罷君羹。
薛舍人母方氏太恭人挽章二首·其二
作者：楊萬里
朝代：宋

賦感東征句，詩愁陟屺篇。
生前九齡夢，眼底五朝天。
錦告渾無恙，雲車忽杳然。
不堪青竹笋，歸路不迎船。
藏船屋二首·其一
作者：楊萬里
朝代：宋

望見官旗銜舳艫，漁船爭入沼中蘆。
藏船蘆底猶有雨，屋底藏船雨也無。
藏船屋二首·其二
作者：楊萬里
朝代：宋

非港非溝別一涯，茅簷元不是人家。
不居黔首居青雀，動地風濤不到它。
蘇木灘
作者：楊萬里
朝代：宋

灘雪清濺眸，灘雷怒醒耳。
落洪翠壁立，跳波碧山起。
船進若戰勝，船退亦遊戲。
若非篙師苦，進退皆可喜。
忽逢下灘舟，掀舞快雲駃。
何曾費一棹，纔瞬已數里。
會有上灘時，得意君勿恃。
蘭溪女兒浦曉寒
作者：楊萬里
朝代：宋

前年寒早熱亦早，去年寒遲熱亦遲。
何曾寒暑有遲速，通融三年那兌支。
人生何必早得意，芍藥榮時牡丹瘁。
榮枯遲速一笑休，順風今日好行舟。
蘭溪解舟四首·其一
作者：楊萬里
朝代：宋

兩岸千千萬萬峰，看來冷白復寒紅。
人言雪嶺非銀嶺，三日晴光曬不融。
蘭溪解舟四首·其三
作者：楊萬里
朝代：宋

只愁灘淺閣行舟，到得江深又不流。
水鳥避人飛不徹，看他沒去看他浮。
蘭溪解舟四首·其二
作者：楊萬里
朝代：宋

日開五色暖征裘，雪滿羣山爽病眸。
道是詩人窮到骨，暖邊爽裏放蘭舟。
蘭溪解舟四首·其四
作者：楊萬里
朝代：宋

際晚江風刮面來，曉寒已去却重回。
也知青女嫁滕六，巽二何須强作媒。
蘭溪雙塔
作者：楊萬里
朝代：宋

高塔無尖低塔尖，一披錦衲一銀衫。
問渠何故終不語，却倩灘聲替佛談。
蘭花五言
作者：楊萬里
朝代：宋

護雨重重膜，凌霜早早春。
三菲碧彈指，一笑紫翻唇。
野竹元同操，官梅晚卜鄰。
花中不兒女，格外更幽芬。
虞丞相挽詞三首·其一
作者：楊萬里
朝代：宋

負荷偏宜重，經綸別有源。
雪山真將相，赤壁再乾坤。
奄忽人千古，凄涼月一痕。
世無生仲達，好手未須論。
虞丞相挽詞三首·其三
作者：楊萬里
朝代：宋

一老堂堂日，諸賢得得來。
但令元氣壯，患不塞塵開。
名大天難著，人亡首忍回。
東風好西去，吹淚到泉臺。
虞丞相挽詞三首·其二
作者：楊萬里
朝代：宋

保奭方爲左，希文自請西。
不勞三尺劍，已辦一丸泥。
已矣歸黄壤，傷哉夢白雞。
清風誰作誦，何石不天齊。
蚤謁景靈宮聞子規
作者：楊萬里
朝代：宋

帝里都無箇裏寬，苑深地禁到應難。
蔚然綠樹去天近，上有子規啼月殘。
便覺恍如還故里，不知聞處是長安。
野薔薇發桐花落，孤負南溪老釣竿。
蚤起秣陵鎮二首·其一
作者：楊萬里
朝代：宋

人趁村中市，雞鳴擔上籠。
忽看一天紫，未吐半輪紅。
誰撼扶桑露，吹來楊柳風。
詩肩忍涼冷，已出兩臞峰。
蚤起秣陵鎮二首·其二
作者：楊萬里
朝代：宋

山路祇言迥，農家俱夙興。
短長羣穉子，迴避一田塍。
隨犬能知路，騎牛底用繩。
茲行有勝事，何處不豐登。
蛛網
作者：楊萬里
朝代：宋

深山無水又無人，曬網攤罾奪日明。
却是蜘蛛遭積雨，經綸家計趁新晴。
蛩聲
作者：楊萬里
朝代：宋

誠齋老子一歸休，最感蛩聲五報秋。
細聽蛩聲元自樂，人愁却道是它愁。
蛩聲三首·其一
作者：楊萬里
朝代：宋

山行我已厭征塵，夜語誰能伴老身。
幸有暗蛩同店宿，被渠告訴却愁人。
蛩聲三首·其三
作者：楊萬里
朝代：宋

莫憎苦調太酸辛，月思霜哀亦可人。
村路小家無此客，溧陽少府是前身。
蛩聲三首·其二
作者：楊萬里
朝代：宋

床根吟夜句冥搜，莎底啼寒泣怨秋。
人世如何無苦樂，一般蟋蟀兩般愁。
蜀士甘彥和寓張魏公門館用予見張欽夫詩韻作二詩見贈和以謝之·其一
作者：楊萬里
朝代：宋

說著岷江士，未逢眉已申。
殷勤來相府，解逅得詩人。
不是胸中別，何緣句子新。
談今還悼昔，喜罷反悲辛。
蜀士甘彥和寓張魏公門館用予見張欽夫詩韻作二詩見贈和以謝之·其二
作者：楊萬里
朝代：宋

夜把新詩讀，燈前闔且開。
一行私獨喜，兩脚不虛來。
天似嫌梅晚，冬初遣雪催。
與君問花信，能繞百千回。
蜂兒
作者：楊萬里
朝代：宋

蜜蜂不食人間倉，玉露爲酒花爲糧。
作蜜不忙採花忙，蜜成猶带百花香。
蜜成萬蜂不敢嘗，要輸蜜國供蜂王。
蜂王未及享，人已割蜜房。
老蜜已成蠟，嫩蜜方成蜜。
蜜房蠟片割無餘，老饕更來搜我室。
老蜂無味祗有滓，幼蜂初化未成兒。
老饕火攻不知止，既毀我室取我子。
蜑戶
作者：楊萬里
朝代：宋

天公分付水生涯，從小教它踏浪花。
煮蟹當糧那識米，緝蕉爲布不須紗。
夜來春漲吞沙觜，急遣兒童斸荻芽。
自笑平生老行路，銀山堆裏正浮家。
蜜漬梅花
作者：楊萬里
朝代：宋

甕澄雪水釀春寒，蜜點梅花带露餐。
句裏略無煙火氣，更教誰上少陵壇。
蠅虎六言
作者：楊萬里
朝代：宋

長有青蠅入夢，初無白額負嵎。
傳業羲皇網罟，齊名鬭穀於菟。
蠟梅
作者：楊萬里
朝代：宋

天向梅梢別出奇，國香未許世人知。
殷勤滴蠟緘封却，偷被霜風拆一枝。
蠟梅
作者：楊萬里
朝代：宋

栗玉圓彫蕾，金鍾細著行。
來從真蠟國，自號小黄香。
夕吹撩寒馥，晨曦透暖光。
南枝本同姓，喚我作它楊。
蠟梅四首·其一
作者：楊萬里
朝代：宋

蜜蜂底物是生涯，花作餱糧蠟作家。
歲晚略無花可採，却將香蠟吐成花。
蠟梅四首·其三
作者：楊萬里
朝代：宋

莟頭元不是花房，融蠟熬酥戲滴將。
忽見微舒金爪甲，不知中有紫香囊。
蠟梅四首·其二
作者：楊萬里
朝代：宋

眉間蜜酒發輕黄，對著詩人不惜香。
金作仙衣元自冷，月中仍带一身霜。
蠟梅四首·其四
作者：楊萬里
朝代：宋

江梅珍重雪衣裳，薄相紅梅學杏裝。
渠獨小參黄面老，額間艷艷發金光。
蠟燭
作者：楊萬里
朝代：宋

未夜身先卧，不春花已開。
泣殘雙淚雨，愁得寸心灰。
行圃
作者：楊萬里
朝代：宋

薤本新痕割復齊，豆苗初葉合仍離。
鶑聲政好還飛去，不爲詩人更許時。
行圃
作者：楊萬里
朝代：宋

飯罷來窺園，晴路忽流水。
石子浄無塵，一一濕如洗。
夜來元無雨，霜消痕尚爾。
穉子有素約，杖屨從我戲。
老夫偶獨先，穉子久不至。
初心一何樂，中路慘不喜。
悵望行復歇，回顧亦三四。
行逢木蕖開，攀翻嗅霜蕊。
行圃二首·其一
作者：楊萬里
朝代：宋

摘杞搜枯梗，攀花脫脆包。
蝶呈新樣粉，柳送隔城梢。
行圃二首·其二
作者：楊萬里
朝代：宋

澹天薄日倦春遊，蒼檜叢篁引逕幽。
忽有小風人未覺，薺花無數總摇頭。
行役有歎·其一
作者：楊萬里
朝代：宋

去年丐西歸，謂可休餘生。
今年復東下，駕言入神京。
卧治方小安，趨召豈不榮。
何如還家樂，醉吟聽溪聲。
行役有歎·其二
作者：楊萬里
朝代：宋

百年幾暄涼，再歲三征行。
却羨路旁叟，白首不到城。
人生如風花，去來能與爭。
且隨風吹起，會當風自停。
行路難五首·其一
作者：楊萬里
朝代：宋

君不見河陽花，今如泥土昔如霞。
君不見武昌柳，春作金絲秋作帚。
人生馬耳射東風，柳色桃花却長久。
秦時東陵千戶侯，華蟲被體腰蒼璆。
漢初沛邑刀筆吏，折腰如磬頭搶地。
蕭相厥初謁邵平，中廷百拜百不應。
邵平後來謁蕭相，故侯一拜一惆悵。
萬事反覆何所無，二子豈是大丈夫。
窮通流坎皆偶爾，摶扶未必賢槍榆。
華胥別是一天地，醉鄉何曾有生死。
儂欲與君歸去來，千愁萬恨付一杯。
行路難五首·其三
作者：楊萬里
朝代：宋

黄金築臺賜白璧，車前八騶門列戟。
徹侯萬戶秩萬石，珠戶玉房貯傾國。
傳呼一聲萬人開，將軍相國天上來。
不知道旁雍門子，已歎麋鹿登高臺。
雍門解遣孟嘗泣，孟嘗不泣渠何急。
只知富貴如雲浮，不知貧賤饑死寒死愁不愁。
行路難五首·其二
作者：楊萬里
朝代：宋

老夫少時不信老，長笑老人恃年少。
如今老矣不笑人，却被少年開口笑。
少年何苦笑老人，老人舊日顔如春。
興來百盞山隤玉，醉後千篇筆有神。
自古聖賢皆白骨，誰道今人不見古時月。
孔子盜跖俱塵埃，杜陵老人今亦安在哉。
行路難五首·其五
作者：楊萬里
朝代：宋

造化小兒不耐閑，阿兄阿姊一似顛。
兩手雙弄赤白丸，來來去去繞青天。
赤丸才向西山沒，白丸又向東山出。
只銷三萬六千回，雪色少年成皺鐵，鐵色頭鬚却成雪。
雙丸繞從地下復上天，少年一入地下更不還。
日日喜歡能幾許，況有煩惱無喜歡。
莫言酒不到劉伶墳上土，劉伶在時一醉曾三年。
明珠一百斛，更添百斛也只心不足。
侯印十九枚，更添一倍也只眉不開。
先生笑渠不行樂，莫教人笑先生錯。
行路難五首·其四
作者：楊萬里
朝代：宋

長門陳阿嬌，却要一生金屋貯嬌饒。
長信班婕妤，却要一生紈扇從玉車。
妾心祗作專房地，別人亦有承恩意。
妾心不肯著別人，君心還肯如妾心。
春風秋月渾不管，花落花開空自怨。
千秋萬歲一笑休，月明空照古今愁。
行部决獄宿新隆寺觀鄒至完題壁
作者：楊萬里
朝代：宋

道鄉千古一清風，雪壁銀鈎墨尚濃。
若愛殿前蒼玉佩，斷無身後碧紗籠。
行部暫辭金陵同列有感
作者：楊萬里
朝代：宋

爽氣來江外，秋容上柳梢。
生遭女嬃駡，老解子雲嘲。
衰病聊飛屐，行藏鎮把包。
君看社後燕，還憶社前巢。
行部有日喜雨
作者：楊萬里
朝代：宋

一雨天良苦，連宵釀不成。
强摩昏睡眼，來看滴階聲。
環細開來大，珠跳滅又生。
稻花知我出，噴雪待相迎。
行闕養種園千葉杏花二首·其一
作者：楊萬里
朝代：宋

不信東皇也有私，如何偏寵杏花枝。
於中更出紅千葉，且道此花奇不奇。
行闕養種園千葉杏花二首·其二
作者：楊萬里
朝代：宋

白白紅紅兩不真，重重疊疊是精神。
誰言跂石眠雲客，也見長楊五柞春。
衝雪送陸子靜
作者：楊萬里
朝代：宋

猛落還中歇，疎飛忽驟繁。
平欺蘆屋脊，偏護竹籬根。
對面看童子，低頭印手痕。
銷魂送行客，行客更銷魂。
衡山值雨
作者：楊萬里
朝代：宋

稍喜歸塗中半程，猶愁泥潦未知晴。
雨來也不憐行客，風過何須作許聲。
衢州近城果園
作者：楊萬里
朝代：宋

未到衢州五里時，果林一望蔽江湄。
黄柑綠橘深紅柿，樹樹無風縋脫枝。
表弟周明道工於傳神而山水亦佳久別來訪贈以絕句二首·其一
作者：楊萬里
朝代：宋

筆端人物更江山，外弟周郎兩不難。
可把吳松半江水，博他頭上進賢冠。
表弟周明道工於傳神而山水亦佳久別來訪贈以絕句二首·其二
作者：楊萬里
朝代：宋

儂家有軸郭熙山，墮在冰溪雪嶺間。
有弟新來眼如月，爲儂洗手拾將還。
袁州路遇晴
作者：楊萬里
朝代：宋

晴意久不果，天容今一新。
如何半輪日，銷却許多雲。
積雨還休雨，小春真似春。
客心君莫問，山鳥亦欣欣。
西園早梅二首·其一
作者：楊萬里
朝代：宋

已刻酥花趁臘前，更團蠟糝等春妍。
不知天巧能多少，一朶梅花占兩年。
西園早梅二首·其二
作者：楊萬里
朝代：宋

小朶生來便瘦斜，蕊宮桂殿即渠家。
只言瘴雨無南雪，爲底橫枝雪作花。
西園晚步二首·其一
作者：楊萬里
朝代：宋

龍眼初如菉豆肥，荔枝已似佛螺兒。
南荒北客難將息，最是殘春首夏時。
西園晚步二首·其二
作者：楊萬里
朝代：宋

爲愛荷池日日來，一來一度眼雙開。
畫船不曉風相戲，猛觸花堤得倒回。
西府直舍盆池種蓮二首·其一
作者：楊萬里
朝代：宋

飛空天鏡墮莓苔，玉井移蓮旋旋栽。
坐看一花隨手長，挨開半葉出頭來。
稍添菱荇相縈带，便有龜魚數往回。
剩欲遶池三兩匝，數聲排馬苦相催。
西府直舍盆池種蓮二首·其二
作者：楊萬里
朝代：宋

西府寒泉汲十尋，深澆淺灑碧森森。
高花已照紅粧鏡，小莟新抽紫玉簪。
鈿破尚餘新雨恨，繖疎纔作半池陰。
西湖瘦得盆來大，更伴詩人恐不禁。
西湖晚歸
作者：楊萬里
朝代：宋

際晚游人也合歸，畫船猶自弄斜暉。
西湖兩岸千株柳，絮不因風暖自飛。
西齋睡起
作者：楊萬里
朝代：宋

小睡西齋聽雨涼，竹雞聲裏夢難長。
開門山色都爭入，只放青蒼一冊方。
西齋舊無竹予歸自毗陵齋前忽有竹滿庭蓋牆外之竹迸逸而生此也喜而賦之
作者：楊萬里
朝代：宋

平生取友孤竹君，館之山崦與卜鄰。
風衿月珮霜雪身，只談風節不論文。
我開西齋對清潤，每嫌隔窗不相近。
別來桃李一再花，我長在外君在家。
歸來西齋掛窗處，此君忽在窗前住。
繞牆檢校無來路，此君來路從何許。
向來先生初出去，遣猿看牆鶴看戶。
如何鶴睡眼未開，此君一夜過牆來。
明朝穉子滿庭砌，豹文玉骨龍苗裔。
春風吹墮錦衣裳，仰看青士冠劍長。
先生豈惜窗前地，與君同醒復同醉。
見周子充舍人敘懷
作者：楊萬里
朝代：宋

三年再謁一番逢，兩舍相望幾訊通。
便有好懷安得盡，不知造物底相窮。
公今貧賤庸非福，我更清愁惡似公。
誤辱相期千載事，雲泥政自未應同。
見張定叟
作者：楊萬里
朝代：宋

蜀士冠朝士，最談蘇與張。
少公今是似，相國未應亡。
黄閣如寒素，青春已老蒼。
新功知更進，餘事出文章。
見張欽夫二首·其一
作者：楊萬里
朝代：宋

克己今顔子，承家小呂申。
只愁無好手，不道欠斯人。
一別時飛幾，重來事總新。
祥琴聲尚苦，可更話酸辛。
見張欽夫二首·其二
作者：楊萬里
朝代：宋

不見所知久，有懷何許開。
百書終作惡，千里爲渠來。
鄒魯期程遠，風霜鬢髮催。
不應師友地，只麽遣空回。
見潭帥劉恭父舍人二首·其一
作者：楊萬里
朝代：宋

雲霧開衡嶽，波濤息洞庭。
是邦誰岳牧，西掖一文星。
有眼難人物，斯人尚典刑。
如何閑處著，不遣肅朝廷。
見潭帥劉恭父舍人二首·其二
作者：楊萬里
朝代：宋

道合寧嫌晚，心期不用多。
於公猶未見，此恨獨如何。
頗辱談間問，端須雪裏過。
門闌當欠士，許寄病身麽。
見澹庵胡先生舍人
作者：楊萬里
朝代：宋

澹翁家近醉翁家，二老風流莫等差。
黄帽朱耶飽煙雨，白頭紫禁判鶑花。
補天老手何須石，行地新堤早著沙。
三歲別公千里見，端能解榻瀹春芽。
見王宣子侍郎二首·其一
作者：楊萬里
朝代：宋

不作伾文客，投閑可得辭。
高名真自累，了事竟成癡。
到底須良匠，非渠更阿誰。
莫嫌風雪惡，要試歲寒枝。
見王宣子侍郎二首·其二
作者：楊萬里
朝代：宋

老去渾多難，愁來敢怨天。
生遭文字誤，更結簿書緣。
苦憶懸間榻，難回雪後船。
三年纔一見，百歲幾三年。
視旱憩鏡田店
作者：楊萬里
朝代：宋

走檄堪頻捧，嚴程敢少徐。
雖晴恐非久，猶熱未全無。
憩息翻增倦，馳驅減壯圖。
詩成兼利害，失悶得清臞。
視旱過雨
作者：楊萬里
朝代：宋

已旱何秋雨，無禾始水聲。
病民豈天意，致此定誰生。
湯爪寧須翦，桑羊可緩烹。
小儒空自嘆，得到鳳凰城。
觀化
作者：楊萬里
朝代：宋

道是東風巧，西風未減東。
菊黄霜換紫，樹碧露揉紅。
須把乖張眼，偷窺造化工。
只愁失天巧，不悔得詩窮。
觀小兒戲打春牛
作者：楊萬里
朝代：宋

小兒著鞭鞭土牛，學翁打春先打頭。
黄牛黄蹄白雙角，牧童綠蓑笠青篛。
今年土脉應雨膏，去年不似今年樂。
兒聞年登喜不饑，牛聞年登愁不肥。
麥穗即看雲作帚，稻米亦復珠盈斗。
大田耕盡却耕山，黄牛從此何時閑。
觀張功父南湖海棠杖藜走筆三首·其一
作者：楊萬里
朝代：宋

看盡都城種海棠，只將一徑引教長。
約齋妙出春風手，人在中央花四傍。
觀張功父南湖海棠杖藜走筆三首·其三
作者：楊萬里
朝代：宋

天工信手灑明霞，若遣停勻未必佳。
却得數株多葉底，殷勤襯出密邊花。
觀張功父南湖海棠杖藜走筆三首·其二
作者：楊萬里
朝代：宋

百株都好却嫌渠，揀中東邊第一株。
開與未開相間著，濃紅密密淡疎疎。
觀書
作者：楊萬里
朝代：宋

客從遠方至，遺我書一編。
覽舊眼全痛，誦新神頓還。
初披愁欲盡，久翫翳不妍。
情知無佳處，閔免復竟篇。
庶幾槁滓中，或瀝腴一涓。
終然寂無獲，所獲倦且昏。
倦甚得佳睡，猶勝不得眠。
觀書
作者：楊萬里
朝代：宋

書冊不可逢，逢得放不得。
看得眼昏花，放了還太息。
掩卷味方深，豈問忘與憶。
是身何曾動，忽然超八極。
祇言半窗間，不是華胥國。
觀棋感興
作者：楊萬里
朝代：宋

本是輸棋强作贏，看來終與好棋爭。
君看國手無雙底，何用旁人捄敗兵。
觀水歎二首·其一
作者：楊萬里
朝代：宋

我方卧舟中，仰讀淵明詩。
忽聞灘聲急，起視惟恐遲。
八月濺飛雪，清覽良獨奇。
好風從天來，翛然吹我衣。
涼生固足樂，氣變亦可悲。
眷然慨此水，念我年少時。
迄今四十年，往來九東西。
此日順流下，何日泝流歸。
出處未可必，一笑姑置之。
觀水歎二首·其二
作者：楊萬里
朝代：宋

亂石厄江水，要使水無路。
不知石愈密，激得水彌怒。
回鋒打別港，勇往遮不住。
我舟歷諸灘，閲盡水態度。
一聞一喜觀，屢過屢驚顧。
不是見不多，觀覽不足故。
舟人笑我癡，癡黠未易語。
觀湯田鋪溪邊湯泉
作者：楊萬里
朝代：宋

下泓堪浴上堪煎，陰火熬成未必然。
海底日昇波自沸，偶分一眼作湯泉。
觀田中鸜鵒啄粟因悟象耕鳥耘之說戲題二首·其一
作者：楊萬里
朝代：宋

烏衣緇布外無華，白錦中單分外嘉。
只麽跳行人不覺，忽然飛起自成花。
觀田中鸜鵒啄粟因悟象耕鳥耘之說戲題二首·其二
作者：楊萬里
朝代：宋

粟黄蕎白未全秋，誰報烏衣早作偷。
只在林梢築倉廩，便知去處若爲搜。
觀社
作者：楊萬里
朝代：宋

作社朝祠有足觀，山農祈福更迎年。
忽然簫鼓來何處，走殺兒童最可憐。
虎面豹頭時自顧，野謳市舞各爭妍。
王侯將相饒尊貴，不博渠儂一餉癲。
觀稼
作者：楊萬里
朝代：宋

三年再旱獨堪聞，一熟諸村稍作欣。
老子朝朝弄田水，眼看翠浪作黄雲。
觀稼
作者：楊萬里
朝代：宋

井字行都整，花香遠已甜。
穗肥黄俯首，芒勁紫掀髯。
風攪平雲陣，聲鬆缺月鐮。
不愁禾把減，高廩却愁添。
觀荷上雨
作者：楊萬里
朝代：宋

細雨霑荷散玉塵，聚成顆顆小珠新。
跳來跳去還收去，祇有瓊柈弄水銀。
觀蟻二首·其一
作者：楊萬里
朝代：宋

偶爾相逢細問途，不知何事數遷居。
微軀所饌能多少，一獵歸來滿後車。
觀蟻二首·其二
作者：楊萬里
朝代：宋

一騎初來隻又雙，全軍突出陣成行。
策勳急報千夫長，渡水還爭一葦杭。
觀迎神小兒社
作者：楊萬里
朝代：宋

花帽銖來重，綃裳水樣秋。
强行終較嬾，妍唱却成羞。
鸚鵡棲葱指，芙蕖載錦舟。
休看小兒社，只益老人愁。
觀陂水
作者：楊萬里
朝代：宋

波緩漚遲似讓行，忽然赴壑怒還生。
東歸到底誰先後，何用爭流作許聲。
觀雪二首·其一
作者：楊萬里
朝代：宋

銀屋瑶階頃刻成，緩飄急灑總無聲。
屑雲作粉如何濕，琱玉爲花乃爾輕。
空裏仰看元不見，日光未透不妨晴。
滿庭更遣遲銷著，剩借書窗幾夜明。
觀雪二首·其二
作者：楊萬里
朝代：宋

坐看深來尺許强，偏於薄暮發寒光。
半空舞倦居然嬾，一點風來特地忙。
落盡瓊花天不惜，封它梅蕊玉無香。
倩誰細撚成湯餠，換却人間煙火腸。
觀魚
作者：楊萬里
朝代：宋

老夫不奈熱，跣足坐瓦鼓。
臨池觀游魚，定眼再三數。
魚兒殊畏人，欲度不敢度。
一魚試行前，似報無他故。
衆魚初欲隨，幡然竟回去。
時時傳一杯，忽忽日將暮。
解舟上饒明暉閣前
作者：楊萬里
朝代：宋

玉水風船擘岸開，一帆飛到雨花臺。
思量饒歙山溪路，夢裏征行也莫來。
解舟惠州東橋
作者：楊萬里
朝代：宋

南宦寧差北，西歸敢再東。
猿聲雲樹月，客枕露船風。
綠髮春全白，蒼顔酒不紅。
莫憎愁與病，留取伴衰翁。
解舟棠陰砦
作者：楊萬里
朝代：宋

湖盡有殘渺，情知無博瀾。
縱眺猶杳空，至竟濟者安。
回思遇險時，分晷過亦難。
亦豈有奇畫，死生聽之天。
安知天矜否，此外無控摶。
一風動旬月，三日忽自闌。
未涉浪自怖，既涉焉用驩。
畏塗已數踐，老命偶再全。
還家切勿訴，空遺兒女潸。
亦勿訴同列，同列已預言。
解舟銅陵望淮山白雲二首·其一
作者：楊萬里
朝代：宋

天惜淮山不惜銀，渾銀砌起一長城。
淮山裹在銀城裏，半出諸峰越樣青。
解舟銅陵望淮山白雲二首·其二
作者：楊萬里
朝代：宋

銀城遮不盡淮山，許事何緣便達天。
誰遣詩人强饒舌，和山失却忽蒼然。
解舟雷江過東流縣
作者：楊萬里
朝代：宋

雲散煙還合，天昏日半烘。
青山猶淡白，碧水欲輕紅。
棹進欣恬浪，公無怨逆風。
回思五湖裏，敢望大江東。
記丘宗卿嚥冰語
作者：楊萬里
朝代：宋

醉嚥冰丸不作難，不須碎嚼不須餐。
聽渠歷歷胸中過，一寸詩腸一寸寒。
記丘宗卿語紹興府學前景
作者：楊萬里
朝代：宋

鏡湖泮宮轉街曲，纔隔清溪便無俗。
竹橋斜度透竹門，牆根一竿半竿竹。
恰思是間宜看梅，忽然一枝橫出來。
霜餘皴裂臂來大，只著寒花三兩箇。
記夢三首·其一
作者：楊萬里
朝代：宋

雲袖危相複，霜鐘韻政遲。
忽然數聲急，却是住撞時。
記夢三首·其三
作者：楊萬里
朝代：宋

霧外知何寺，鐘聲只隔山。
望來無里許，還在九霄間。
記夢三首·其二
作者：楊萬里
朝代：宋

水動花梢動，花摇水影摇。
不知各無意，爲復兩相招。
記夢中紅碧一聯
作者：楊萬里
朝代：宋

喜教兒聯句，那知是夢中。
天窺波底碧，日抹樹梢紅。
覺後念何說，意間難强通。
元來一夜雪，明曉散晴空。
記張定叟煮笋經
作者：楊萬里
朝代：宋

江西貓笋未出尖，雪中土膏養新甜。
先生別得煮簀法，丁寧勿用醯與鹽。
巖下清泉須旋汲，熬出霜根生蜜汁。
寒芽嚼作冰片聲，餘瀝仍和月光吸。
菘羔楮雞浪得名，不如來參玉板僧。
醉裏何須酒解酲，此羹一椀爽然醒。
大都煮菜皆如此，淡處當知有真味。
先生此法未要傳，爲公作經藏名山。
訪周仲覺夜宿南嶺月色粲然曉起路濕聞有夜雨
作者：楊萬里
朝代：宋

夜晴那得曉來泥，纔見金鉦浴紺池。
一陣五更松上雨，元來睡著不曾知。
訪蓬萊老人
作者：楊萬里
朝代：宋

不到蓬萊又幾時，涼花漸盛暑花稀。
我來不是忘歸去，忘却來時況道歸。
詔追供職學省曉發鳴山驛
作者：楊萬里
朝代：宋

數店疎仍密，千峰整復斜。
冰痕猶带浪，霜草自成花。
錄錄堪朝列，星星已鬢華。
帝城萬事好，得似早還家。
詠十里塘姜店水亭前竹林
作者：楊萬里
朝代：宋

一見此君面，荒村不是村。
斜陽與可筆，棲雀子猷魂。
客思方無那，詩愁得共論。
問渠能飲否，把酒酹霜根。
詠績溪道中牡丹二種·絲頭粉紅
作者：楊萬里
朝代：宋

看盡徽蘇譜與園，牡丹未見粉絲君。
春羅淺染醋紅色，玉板蹙成裙摺紋。
頭重醉餘扶不起，肌香淑處澹仍芬。
老夫生有栽花癖，客裏相看爲一醺。
詠績溪道中牡丹二種·重臺九心淡紫進退格
作者：楊萬里
朝代：宋

紫玉盤盛碎紫綃，碎綃擁出九嬌饒。
却將些子鬰金粉，亂點中央花片梢。
葉葉鮮明還互照，婷婷風韻不勝妖。
折來細雨輕寒裏，正是東風拆半包。
詠荷花中小蓮蓬
作者：楊萬里
朝代：宋

山蜂愁雨損蜂兒，葉底安巢更倒垂。
只有荷蜂不愁雨，蠟房仰卧萬花枝。
詠酥
作者：楊萬里
朝代：宋

似膩還成爽，纔凝又欲飄。
玉來盤底碎，雪到口邊銷。
詠齏
作者：楊萬里
朝代：宋

庾郎晚菘翡翠茸，金城土酥玉雪容。
如何俱墮瑶甕中，却與醯雞同閟宮。
金井銀床水清泚，雪山冰谷鹽輕脆。
秋風一月釀得成，字曰受辛非麴生。
太學儒生朝復暮，茹冷啜寒那可度。
十年雪汁凍蔬腸，一夜饑雷聽更鼓。
不如甕頭吏部甕頭醒，一逢受辛還一醒，畢卓與爾同死生。
試毗陵周壽墨池樣筆
作者：楊萬里
朝代：宋

舊來雞距說宣城，近來墨池說毗陵。
不知阿誰喜柔懦，毛穎只今泥樣軟。
筆頭政要挽千鈞，渠自無力隨人轉。
兔尖如針利如錐，方能幻出抉石猊。
少年免冠已秃鬢，老去種種將奚爲。
就中周壽差可意，銳頭將軍殊解事。
銛鋒不用洮州礪，剛腸頗學汲都尉。
先生焚香坐明窗，中書奮髯蝟毛張。
願翻墨汁詩戰場，先生一揮十萬行。
梅花微笑看在旁，吾詩雖非雲錦章，中有梅花玉雪香。
試蜀中梁杲桐煙墨書玉板紙
作者：楊萬里
朝代：宋

木犀煮泉漱寒齒，殘滴更將添硯水。
子規鄉裏桐花煙，浣花溪頭瓊葉紙。
先生老去怯苦吟，琢無肝肺嘔無心。
芙蓉在左木犀右，漫與七言真藉手。
秋光一點入骨清，有筆如椽描不就，先生不瘦教誰瘦。
詩人王季廉挽詩
作者：楊萬里
朝代：宋

手探盧溪頷下珠，詞林再嘯老於菟。
不餐煙火惟存骨，吟殺江山失却鬚。
錦里鶑花餘故宅，灞橋風雪入新圖。
只今醉卧長松下，猶要熊兒捉轡無。
詩情
作者：楊萬里
朝代：宋

只要琱詩不要名，老來也復減詩情。
虛名滿世真何用，更把虛名賺後生。
詩酒懷趙德莊
作者：楊萬里
朝代：宋

舊日張三影，今時趙半杯。
誰將牌印子，牒過草廬來。
一代風流盡，餘年鬢髮催。
愁邊對詩酒，懷抱向誰開。
誠齋待月
作者：楊萬里
朝代：宋

紅稠碧秀暗山園，只有誠齋眼界寬。
月近竹梢偏不上，要人不看要人看。
誠齋步月·其一
作者：楊萬里
朝代：宋

先生散髮步庭中，孤月行天露滿空。
已入廣寒宮裏去，如何別覓廣寒宮。
誠齋步月·其二
作者：楊萬里
朝代：宋

桂樹何曾不長枝，月輪却有不圓時。
若教桂樹只管長，拶拆月輪誰補伊。
誠齋步月·止酒
作者：楊萬里
朝代：宋

止酒先立約，庶幾守得堅。
自約復自守，事亦未必然。
約語未出口，意已慘不驩。
平生死愛酒，愛酒寧棄官。
憶昔少年日，與酒爲忘年。
醉則卧香草，落花爲繡氈。
覺來月已上，復飲落花前。
衰腸不禁酒，此事今莫論。
因酒屢作病，自祟非關天。
朝來腹告痛，飲藥痛不痊。
銳欲絕伯雅，已書絕交篇。
如何酒未絕，告至愁已先。
我與意爲仇，意慘我何便。
不如且快意，伯雅再遣前。
來日若再病，旋旋商量看。
謁張安國
作者：楊萬里
朝代：宋

帝苑花穠記並遊，萬人回首看鼇頭。
也知旬月應顓面，已逼雲霄又作州。
別後聞公非故我，學林著脚到前修。
登門猶說同年話，未覺紅鸞映白鷗。
謁昌黎伯廟
作者：楊萬里
朝代：宋

南海行幾徧，東潮欠一來。
若無韓子廟，只有越王臺。
文字天垂日，興亡草上埃。
聊吹鰐溪水，灑起六丁雷。
謁永祐陵歸途遊龍瑞宮觀禹穴
作者：楊萬里
朝代：宋

我昔騎鳳超九疑，今復御風登會稽。
禹穴下窺正深黑，地老天荒知是非。
好峰高處偏薄霧，秋熱苦時恰輕雨。
回頭却望昭陵松，雲氣成龍或成虎。
謁范參政并赴袁起巖郡會坐中熾炭周圍遂中火毒得疾垂死乃悟貴人多病皆養之太過耳
作者：楊萬里
朝代：宋

後炭前爐便是窯，饒君是鐵也教銷。
不須泉下火山獄，新制人間法外條。
今日晴明殊可喜，病夫意緒自無聊。
看來只欠刀圭藥，脚踏層冰雪沒腰。
謝丁端叔直閣惠永嘉髹研句容香鬲
作者：楊萬里
朝代：宋

元珍先生茁雲孫，雪竹有節豹有文。
染雲作句本天巧，鏤冰生花無手痕。
鵷鷺行邊舊聯翼，天祿閣中今獨直。
半竿淮水將渠歸，一笑荆溪豈人力。
贈我阿泓非姓陶，木家居士漆園曹。
急呼陳玄導黑水，花暈千層吹海濤。
句容銅山擣金屑，幻出羽淵三足鼈。
兩耳踰肩一腹皤，解吐黄雲香刮骨。
雙珍投贈感故人，秃翁有筆今無神。
杯水博詩元不直，醤瓿覆却那作嗔。
阿泓處分蛛絲裹，延置銅君居上坐。
煮茶剝芡對爐薰，遮莫白駒隙中過。
謝人送常州草蟲扇
作者：楊萬里
朝代：宋

生怕炎天老又逢，草蟲扇子獻奇功。
還將多稼亭前月，卷盡西湖柳上風。
蚱蜢翅輕塗翡翠，蜻蜓腰細滴猩紅。
舊時綠鬢常州守，今作霜髯一秃翁。
謝余處恭送七夕酒果蜜食化生兒二首·其一
作者：楊萬里
朝代：宋

踉蹡兒孫忽滿庭，折荷騎竹臂春鶑。
巧樓後夜邀牛女，留鑰今朝送化生。
節物催人教老去，壺觴拜賜喜先傾。
醉眠管得銀河鵲，天上歸來打六更。
謝余處恭送七夕酒果蜜食化生兒二首·其二
作者：楊萬里
朝代：宋

新釀秦淮鴨綠坳，旋熬粔籹蜜蜂巢。
來禽濃抹日半臉，水藕初凝雪一梢。
豈有天孫千度嫁，枉同河鼓兩相嘲。
渠儂有巧真堪乞，不倩蛛絲罥果肴。
謝傅宣州安道郎中送宣城筆
作者：楊萬里
朝代：宋

忽驚騎吏叩柴荆，厚祿移書訪死生。
今日猶遲傅巖雨，前身端是謝宣城。
解包兔穎霜盈把，試墨山泉月一泓。
老裏苦吟翻作拙，撚鬚枉斷兩三莖。
謝唐德明惠笋
作者：楊萬里
朝代：宋

高人愛笋如愛玉，忍口不餐要添竹。
云何又遣十輩來，昏花兩眼爲渠開。
販夫束縛向市賣，外强中乾美安在。
錦紋猶带落花泥，不論燒煮兩皆奇。
豬肝累人真可怍，以笋累公端不惡。
謝尤延之提舉郎中自山間惠訪長句
作者：楊萬里
朝代：宋

淮南使者郎官星，瑞光夜燭荆溪清。
平生龐公不入城，令我折却屐齒迎。
交遊雲散別如雨，同舍諸郎半爲土。
二老還將兩鬢霜，三更重對孤燈語。
向來南宮綾錦堆，南窗北窗桃李開。
先生誦詩舌起雷，一字不似人間來。
剡藤染出梅花賦，句似梅花花似句。
幾年金鑰秘銀鉤，玉𥫽不施恐飛去。
秋風呼酒荷邊亭，主人自醉客自醒。
儂能痛飲渠不飲，飲與不飲俱忘形。
鬢今如霜心如水，功名一念扶不起。
儂歸螺山渠惠山，來歲相思二千里。
謝岳大用提舉郎中寄茶果藥物三首·新松實
作者：楊萬里
朝代：宋

三韓萬里半天松，方丈蓬萊東復東。
珠玉鍊成千歲實，冰霜吹落九秋風。
酒邊腷膊牙車響，座上須臾漆櫑空。
新果新嘗正新暑，繡衣使者念山翁。
謝岳大用提舉郎中寄茶果藥物三首·日鑄茶
作者：楊萬里
朝代：宋

瓷瓶蠟紙印丹砂，日鑄春風出使家。
白錦秋鷹微露爪，青瑶曉樹未成芽。
松梢鼓吹湯翻鼎，甌面雲煙乳作花。
喚醒老夫江海夢，呼兒索鏡整烏紗。
謝岳大用提舉郎中寄茶果藥物三首·紫團參
作者：楊萬里
朝代：宋

新羅上黨各宗枝，有兩曾參果是非。
入手截來花暈紫，聞香已覺玉池肥。
舊傳飲子安心妙，新擣珠塵看雪飛。
珍重故人相問意，爲言老矣只思歸。
謝張功父送牡丹
作者：楊萬里
朝代：宋

病眼看書痛不勝，洛花千朶喚雙明。
淺紅釅紫各新樣，雪白鵝黄非舊名。
擡舉精神微雨過，留連消息嫩寒生。
蠟封水養松窗底，未似琱欄倚半酲。
謝張功父送近詩集
作者：楊萬里
朝代：宋

十年不夢軟紅塵，惱亂閑心得我嗔。
兩夜連繙約齋集，雙明再見帝城春。
鶑花世界輸公等，泉石膏肓歎病身。
近代風騷四詩將，非君摩壘更何人。
謝張子儀尚書寄天雄附子北果十包
作者：楊萬里
朝代：宋

今古交情市道同，轉頭立地馬牛風。
如何聽履星辰客，猶念孤舟蓑笠翁。
饋藥雙奩芬玉雪，解包百果粲青紅。
看渠即上三能去，大小毗陵說兩公。
謝從善挽詞
作者：楊萬里
朝代：宋

一腹儲三篋，雙鈎挽萬牛。
行身平中準，閲世澹於秋。
紫誥猶新墨，霜髯忽古丘。
清風未作記，挂劍淚川流。
謝曹宗臣惠雙溪集
作者：楊萬里
朝代：宋

君不見東陽沈隠侯，君不見宣城謝玄暉。
兩處雙溪清徹底，二子詩句清於溪。
千載却有曹夫子，天借古人作詩地。
家在東陽寶婺邊，官在宣城蓮幕裏。
溪光滴作兩眼明，溪秀吐作五字清。
開卷看來掩卷坐，詞波跳作雙溪聲。
無人寫作雙溪操，收拾新篇句中妙。
莫將沈謝鴻雁行，便與猗那薦清廟。
謝木韞之舍人分送講筵賜茶
作者：楊萬里
朝代：宋

吳綾縫囊染菊水，蠻砂塗印題進字。
淳熙錫貢新水芽，天珍誤落黄茅地。
故人鸞渚紫微郎，金華講徹花草香。
宣賜龍焙第一綱，殿上走趨明月璫。
御前啜罷三危露，滿袖香煙懷璧去。
歸來拈出兩蜿蜒，雷電晦冥驚破柱。
北苑龍芽內樣新，銅圍銀範鑄瓊塵。
九天寶月霏五雲，玉龍雙舞黄金鱗。
老夫平生愛煮茗，十年燒穿折脚鼎。
下山汲井得甘冷，上山摘芽得苦硬。
何曾夢到龍遊窠，何曾夢喫龍芽茶。
故人分送玉川子，春風來自玉皇家。
鍛圭椎璧調冰水，烹龍庖鳳搜肝髓。
石花紫笋可衙官，赤印白泥牛走爾。
故人氣味茶樣清，故人風骨茶樣明。
開緘不但似見面，叩之咳唾金石聲。
麴生勸人墮巾幘，睡魔遣我拋書冊。
老夫七椀病未能，一啜猶堪坐秋夕。
謝李元德郎中餉家釀二首·其一
作者：楊萬里
朝代：宋

長史銜杯太白醺，詼詞笑殺古來人。
至今太白一船酒，不飲還將飲子雲。
謝李元德郎中餉家釀二首·其二
作者：楊萬里
朝代：宋

惠山山下玉泉香，釀作鵝兒一拂黄。
吏部只知防姓畢，不知吏部有它楊。
謝李君亮贈陳中正墨
作者：楊萬里
朝代：宋

麝煙薰透大夫松，膠國吹成赤鯶公。
龍尾研磨碎蒼璧，鼠鬚飛動出晴虹。
誰言陳子草玄手，突過蒲家讀墨功。
老我久無椽樣筆，爲君小楷注魚蟲。
謝永新大夫楊叔裕惠詩
作者：楊萬里
朝代：宋

今代吾家後子雲，新詩也解乞陳人。
銀河波浪痕痕玉，花縣風光字字春。
大勝十年燈火讀，更無半點簿書塵。
鶚章塞得公車破，便合留渠立紫宸。
謝江東耿漕曼老寄書并與沈侍郎唱和詩二首·謝唱和佳句
作者：楊萬里
朝代：宋

碧落侍郎金作句，瀛洲學士玉爲章。
兩公唱和君知麽，箇是安期却老方。
謝江東耿漕曼老寄書并與沈侍郎唱和詩二首·謝詒書勞苦
作者：楊萬里
朝代：宋

朱雀橋邊舊使星，五年再照大江明。
端能記憶誠齋叟，千里書來訪死生。
謝淮東漕虞壽老寶文察院寄詩二首·其一
作者：楊萬里
朝代：宋

詩吸三江捲五湖，彫瓊爲句字爲珠。
前身謝守吟澄練，今代世南行祕書。
獬豸峨冠久塵醭，星辰聽履即須臾。
夜來飛入東園去，夢裏分明覺後虛。
謝淮東漕虞壽老寶文察院寄詩二首·其二
作者：楊萬里
朝代：宋

鵷行接翼復分襟，酒病詩愁老不禁。
十載江湖千里月，一生金石兩知心。
悼亡君有安仁戚，歸隠儂爲梁父吟。
早晚故人天上去，未應廊廟忘山林。
謝湖州太守王成之給事送百花春糟蟹
作者：楊萬里
朝代：宋

烏衣巷裏批敕手，整頓乾坤渠儘有。
天風吹入水精宮，一夜陽和徧花柳。
愛殺苕溪波底雲，揉雲釀出蒲萄春。
更挼百花作香塵，小槽濺破真珠痕。
一杯吸盡太湖月，郡齋忽念山中客。
遠澆白首草玄人，伯雅仲雅俱清絕。
一介不肯遣長鬚，却遣郭索持尺書。
二執戈者爭走趨，登彼糟丘勸腹腴，可憐郭索與陸諝。
不傍貴人熱門戶，却訪誠齋老病翁，多謝苕溪賢地主。
謝潭帥余處恭左相遣騎惠書送酒三首·其一
作者：楊萬里
朝代：宋

小煩上相領元戎，潭府千年一日雄。
鏡樣洞庭那得浪，身爲天柱不須峰。
子房富貴雲相似，中立安危國與同。
帝恐我公招不出，那時虛左到今冬。
謝潭帥余處恭左相遣騎惠書送酒三首·其三
作者：楊萬里
朝代：宋

相思命駕竟成休，投老寒盟豈自由。
雪後風濤難訪戴，山間生死總依劉。
煩公赤手回青昊，容我清溪弄白鷗。
穉子尚堪驅使在，門闌桃李未應秋。
謝潭帥余處恭左相遣騎惠書送酒三首·其二
作者：楊萬里
朝代：宋

鵲語燈花兩太謾，三朝五夜强相驩。
打門軍將還驚枕，破屋山人起著冠。
知己書從天上落，焚香手把月中看。
少陵泛愛虛名句，羨殺寒儒眼不寒。
謝王恭父贈梁杲墨
作者：楊萬里
朝代：宋

君不見蜀人文字天下工，前有相如後揚雄。
君不見蜀人烏丸天下妙，前有蒲韶後梁杲。
初得梁墨黐摹糊，老夫道渠不及蒲。
蓬山藏室王校書，笑我未識真玄菟。
兩圭水蒼笏，雙團點漆璧。
一併贈老夫，此意已金石。
洮州綠玉試松花，星潭黑雲走風沙。
龍蛇起陸鷹入骨，却愁雷電奪神物。
謝皇太子三月十九日召宴榮觀堂頒賜金杯襭羅
作者：楊萬里
朝代：宋

春草池塘太液旁，水精宮殿牡丹香。
慚非綺里攀鴻翼，也侍承華宴鳳莊。
玉唾銀鈎看落筆，繡袍金椀拜盈箱。
迎門兒女牽衣袖，搜得隨侯與夜光。
謝福建提舉應仲實送新茶
作者：楊萬里
朝代：宋

詞林應瑒繡衣新，天上茶仙月外身。
解贈萬釘蒼玉胯，分嘗一點建溪春。
三杯大道醺然後，七椀清風爽入神。
聞道閩山官況好，何時乞得兩朱輪。
謝福建茶使吳德華送東坡新集
作者：楊萬里
朝代：宋

黄金白璧明月珠，清歌妙舞傾城姝。
他家都有儂家無，却有四壁環相如。
此外更有一床書，不堪自飽飽蠹魚。
故人遠送東坡集，舊書避席皆讓渠。
兒時作劇百不嬾，說著讀書偏起晚。
乃翁作惡嗔兒癡，强遣饑腸饞蠹簡。
老來萬事落人後，浪取故書遮病眼。
病眼逢書輒著花，筆下蠅頭成老鴉。
病眼將奈故書何，故書一開一長嗟。
東坡文集儂亦有，未及終篇已停手。
印墨模糊紙不佳，亦非魚網非科斗。
富沙棗木新雕文，傳刻疎瘦不失真。
紙如雪繭出玉盆，字如霜雁點秋雲。
老來兩眼如隔霧，逢柳逢花不曾覷。
只逢書冊佳且新，把翫崇朝那肯去。
東坡癡絕過於儂，不將一褐易三公。
只將筆頭挂月脇，萬古凡馬不足空。
故人憐我老愈拙，不寄金丹扶病骨。
却寄此書來惱人，挑落青燈搔白髮。
謝胡子遠郎中惠蒲大韶墨報以龍涎心字香
作者：楊萬里
朝代：宋

墨家者流老蒲仙，碧梧採花和麝煙。
華陽黑水煎膠漆，太陰玄霜作肌骨。
龍尾磨肌飲鼠鬚，落點髹几几不如。
夷甫清瞳光敵日，一見墨卿驚自失。
後來夔川有梁杲，爾來黟川有吳老。
亦追時好得時名，竟爲蒲生豎降旌。
吳滋往往玄尚白，梁墨濕濕黐黏壁。
南宮先生來自西，惠然贈我四玄圭。
我無鵲返鸞迴字，我無金章玉句子。
得君此贈端何似，兀者得靴僧得髢。
安得玉案雙鳴璫，金刀繡段底物償。
送似龍涎心字香，爲君興雲繞明窗。
謝葉叔羽總領惠雙淮白二首·其一
作者：楊萬里
朝代：宋

寶奩寡貢笑權臣，筠掩分甘荷故人。
天下衆鱗誰出右，淮南雙玉忽嘗新。
未知丙穴果何似，只恐子魚無此珍。
敢遣腹腴勸年少，一杯端合壽吾親。
謝葉叔羽總領惠雙淮白二首·其二
作者：楊萬里
朝代：宋

情知北味飲中瓌，暖律何緣到死灰。
去歲海紅猶間識，今年淮白不曾來。
一寒尚有綈袍贈，雙鯉仍隨尺素回。
厚祿故人書盡絕，只餘計相解相哀。
謝蘇州史君張子儀尚書贈衣服送酒錢
作者：楊萬里
朝代：宋

香山老益窶，欲賣宅與田。
荆南贈春服，侍中送酒錢。
何如韋蘇州，一日兼兩賢。
酒錢隨春服，併至南溪邊。
寄物已不輕，意更在物先。
僕也拙生理，巧亦營不前。
病廢非爲高，拋官餘十年。
紙田蝸牛廬，縱賣誰作緣。
故人豈云少，衮衮青雲端。
王弘不可作，范叔空自寒。
忽攬蘇州書，冷窗回春暄。
急褫九月絺，徑追八酒仙。
竹煙爲我喜，波月爲我妍。
籬菊凍不花，一笑亦粲然。
醉中化爲蝶，飛墮虎丘山。
齊雲已在眼，忽然遠於天。
謝蜀帥劉仲洪尚書龍學遣騎詒書之惠
作者：楊萬里
朝代：宋

紫衣軍將打門來，雲錦書從錦水回。
箇是國西天一柱，早歸斗下位三能。
致身將相黑頭在，憐我漁樵青眼開。
舊日雪山寒刮骨，祇今移取上春臺。
謝襄陽帥楊侍郎用轆轤體
作者：楊萬里
朝代：宋

合志同宗憶嗣清，尋盟繼好感難兄。
關西伯起今夫子，後世子雲重易經。
金薤銀鈎詒妙墨，貂裘玉札寄交情。
本朝未有楊家相，留待公歸兩兩星。
謝親戚寄黄雀
作者：楊萬里
朝代：宋

萬金家書寄中庭，牘背仍題雙掩并。
不知千里寄底物，白泥紅印三十瓶。
瓷瓶淺染茱萸紫，心知親賓寄鄉味。
印泥未開出饞水，印泥一開香撲鼻。
江西山間黄羽衣，純綿被體白如脂。
偶然一念隨世網，身插兩翼那能飛。
誤蒙諸公相俎豆，月裏花邊一杯酒。
先生與渠元不疎，兩年眼底不見渠。
端能訪我荆溪曲，願借前籌酌酃淥。
謝譚德稱國正惠詩
作者：楊萬里
朝代：宋

今年日瘦天不喜，玉皇顔慘方諸淚。
草木無光紅紫遲，春半何曾有春意。
誰將好手挽春回，割取錦江春色來。
七星橋邊楊柳動，百花潭上桃李開。
乃是國子先生贈詩卷，筆下東風隨手轉。
君不見李家謫仙吟掉頭，解道峨眉山月半輪秋。
又不見蘇家老仙冰啄句，更說只恐夜深花睡去。
先生辦著錦繡腸，朅來西湖山水鄉。
乞君湖山入詩囊，法嗣兩仙一瓣香。
謝趙茂甫惠浙曹中筆蜀越薄牋二首·其一
作者：楊萬里
朝代：宋

公子平生無長物，几研生涯敵玉冰。
二妙端能并送似，便呼毛穎試谿藤。
謝趙茂甫惠浙曹中筆蜀越薄牋二首·其二
作者：楊萬里
朝代：宋

百楮先生十兔尖，心知奇絕敢言貪。
詩無好語書仍俗，喜氣多多抵得慚。
謝趙行之惠霜柿
作者：楊萬里
朝代：宋

紅葉曾題字，烏椑昔擅場。
凍乾千顆蜜，尚带一林霜。
核有都無底，吾衰喜細嘗。
慚無瓊玖句，報惠不相當。
謝邵德稱示淳熙聖孝詩
作者：楊萬里
朝代：宋

古人浪語筆如椽，何人解把筆題天。
崑崙爲筆點海水，青天借作一張紙。
作商猗那周皇矣，廷尉簿正邵夫子。
淳熙聖孝貫三光，題大如天誰敢當。
夫子一洒金玉章，銀河吹笙間琳琅。
吉甫奚斯鴻雁行，彼何人哉唐漫郎。
夜來玉蟲雜金粟，老夫春寒眠不足。
起來拾得聖孝詩，燈花阿那聖得知。
謝陳希顔惠兔羓
作者：楊萬里
朝代：宋

東郭阿㕙駝褐裳，清腹不著煙火香。
姮娥喚入廣寒殿，詔許搗藥不許嘗。
金丹煉成紫皇喜，玉臼自携銀漢洗。
偷將缺吻吸瓊漿，蛻盡骨毛作仙子。
鬢絲吹落桂枝風，人間封作管城公。
先生何許得尸解，貌如枯蟾带玄疥。
麒麟擘脯未必如，耶律曬羓差不大。
先生錦心冰雪腸，銀鈎珠唾千萬章。
管城奔命困書囿，阿㕙漆身嬉醉鄉。
老夫去年左車脫，匙抄爛飯猶戛戛。
太息再拜謝阿㕙，尚堪挂壁縈蛛塵，一飯瞻仰齒生津。
讀元白長慶二集詩
作者：楊萬里
朝代：宋

讀遍元詩與白詩，一生少傅重微之。
再三不曉渠何意，半是交情半是私。
讀唐人于濆劉駕詩
作者：楊萬里
朝代：宋

劉駕及于濆，死愛作愁語。
未必真許愁，說得乃爾苦。
一字入人目，蜇出兩睫雨。
莫教雨入心，一滴一痛楚。
坐令無事人，吞刃割肺腑。
我不識二子，偶覽二子句。
兒曹勸莫讀，讀著恐愁去。
我云寧有是，試讀亦未遽。
一篇讀未竟，永慨聲已屢。
忽覺二子愁，併來遮不住。
何物與解圍，伯雅煩盡護。
讀唐人及半山詩
作者：楊萬里
朝代：宋

不分唐人與半山，無端橫欲割詩壇。
半山便遣能參透，猶有唐人是一關。
讀嚴子陵傳
作者：楊萬里
朝代：宋

客星何補漢中興，空有清風冷似冰。
早遣阿瞞移漢鼎，人間何處有嚴陵。
讀天寶事
作者：楊萬里
朝代：宋

日晚無煙起御厨，野人豆飯未嫌粗。
問知雲子炊香日，政是梨花带雨初。
讀子房傳
作者：楊萬里
朝代：宋

笑賭乾坤看兩龍，淮陰目動即雌雄。
興王大計無尋處，却在先生一躡中。
讀張忠獻公謚冊感歎
作者：楊萬里
朝代：宋

恩視韓兼趙，名均獻與忠。
禮中非不極，勳外若爲同。
三聖無多學，千年僅一翁。
猶憐公議在，拚淚乞秋風。
讀張文潜詩二首·其一
作者：楊萬里
朝代：宋

晚愛肥仙詩自然，何曾繡繪更琱鎸。
春花秋月冬冰雪，不聽陳玄只聽天。
讀張文潜詩二首·其二
作者：楊萬里
朝代：宋

山谷前頭敢說詩，絕稱潄井掃花詞。
後來全集教渠見，別有天珍渠得知。
讀書
作者：楊萬里
朝代：宋

讀書不厭勤，勤甚倦且昏。
不如卷書坐，人書兩忘言。
興來忽開卷，徑到百聖源。
說悟本無悟，談玄初未玄。
當其會心處，只有一欣然。
此樂誰爲者，非我亦非天。
自笑終未是，撥書枕頭眠。
讀梁武帝事
作者：楊萬里
朝代：宋

眼見臺城作劫灰，一聲荷荷可憐哉。
梵王豈是無甘露，不爲君王致蜜來。
讀武惠妃傳
作者：楊萬里
朝代：宋

桂折秋風露折蘭，千花無朶可天顔。
壽王不忍金宮冷，獨獻君王一玉環。
讀淵明詩
作者：楊萬里
朝代：宋

少年喜讀書，晚悔昔草草。
迨今得書味，又恨身已老。
淵明非生面，穉歲識已早。
極知人更賢，未契詩獨好。
塵中談久睽，暇處目偶到。
故交了無改，乃似未見寶。
貌同覺神異，舊翫出新妙。
琱空那有痕，滅跡不須掃。
腹腴八珍初，天巧萬象表。
向來心獨苦，膚見欲幽討。
寄謝潁濱翁，何謂淡且槁。
讀漢書二首·其一
作者：楊萬里
朝代：宋

猿臂生何晚，彫蟲死較遲。
晚生妨底事，遲死獨堪悲。
讀漢書二首·其二
作者：楊萬里
朝代：宋

乃祖寬仍豁，曾孫察作明。
不將囊底智，分減及元成。
讀白氏長慶集
作者：楊萬里
朝代：宋

每讀樂天詩，一讀一回好。
少時不知愛，知愛今已老。
初哦殊驩欣，熟味忽煩惱。
多方遣外累，半已動中抱。
事去何必追，心浄不須掃。
追歎欲掃愁，自遣還自擾。
不如卷此詩，喚酒一醉倒。
狂歌謫仙詞，三杯通大道。
讀笠澤叢書三首·其一
作者：楊萬里
朝代：宋

笠澤詩名千載香，一回一讀斷人腸。
晚唐異味同誰賞，近日詩人輕晚唐。
讀笠澤叢書三首·其三
作者：楊萬里
朝代：宋

拈著唐詩廢晚餐，傍人笑我病詩癲。
世間尤物言西子，西子何曾直一錢。
讀笠澤叢書三首·其二
作者：楊萬里
朝代：宋

松江縣尹送圖經，中有唐詩喜不勝。
看到燈青仍火冷，雙眸如割脚如冰。
讀罪己詔時有符離之潰·其一
作者：楊萬里
朝代：宋

莫讀輪臺詔，令人淚點垂。
天乎容此虜，帝者渴非羆。
何罪良家子，知它大將誰。
願懲危度口，儻復雁門踦。
讀罪己詔時有符離之潰·其三
作者：楊萬里
朝代：宋

只道六朝窄，渠猶數百春。
國家祖宗澤，天地發生仁。
歷服端傳遠，君王但側身。
楚人要能懼，周命正惟新。
讀罪己詔時有符離之潰·其二
作者：楊萬里
朝代：宋

亂起吾降日，吾將强仕年。
中原仍夢裏，南紀且愁邊。
陛下非常主，羣公莫自賢。
金臺尚未築，乃至羨强燕。
讀詩
作者：楊萬里
朝代：宋

船中活計只詩編，讀了唐詩讀半山。
不是老夫朝不食，半山絕句當朝餐。
讀貞觀政要
作者：楊萬里
朝代：宋

拔士新豐逆旅中，懷賢鴨綠水波東。
酒傾一斗鳶肩客，醋設三杯羊鼻公。
讀退之李花詩
作者：楊萬里
朝代：宋

近紅暮看失燕支，遠白宵明雪色奇。
花不見桃惟見李，一生不曉退之詩。
讀陳蕃傳
作者：楊萬里
朝代：宋

仲舉高談亦壯哉，白頭狼狽只堪哀。
枉教一室塵如積，天下何曾掃得來。
豐山小憩
作者：楊萬里
朝代：宋

歸路元無遠，行人倦自遲。
野香寒蝶聚，秋色老楓知。
得得逢清蔭，休休憩片時。
江山豈無意，邀我覓新詩。
豫章光華館苦雨
作者：楊萬里
朝代：宋

阻水水不退，苦雨雨不收。
天不遣人行，我豈願此留。
客間亦何娛，勝踐或銷憂。
西山天下奇，東湖塵外幽。
駕言欲一往，雨濕且復休。
懷哉滕王閣，咫尺城南陬。
舉武便可至，登臨亦無由。
平陸幻成海，高屋瞬失樓。
南浦水正長，何時放歸舟。
豫章江皋二絕句·其一
作者：楊萬里
朝代：宋

幸自輕陰好片秋，如何餘熱未全休。
大江欲近風先冷，平野無邊草亦愁。
豫章江皋二絕句·其二
作者：楊萬里
朝代：宋

只今秋稼滿江郊，猶記春船掠屋茅。
可是北風寒入骨，荻花爭作向南梢。
豫章王集大成惠我思古人實獲我心八詩謝以五字
作者：楊萬里
朝代：宋

孤嗜難衆悅，今聽非昔絃。
美人西山秀，蕨茹飲澗泉。
雪蓑韞明月，冰棹刺野船。
寶祲耿不掩，球聲忽復珊。
聞者已瞠若，鬻之諒悠然。
良瓌彼何憎，擊缶俗所便。
老我詎能聰，妙音誤至前。
古人子所思，而我豈古賢。
借不滿子賞，能不聊子歎。
故家富彥士，梧竹映芝蘭。
紫餘乃祖橐，朱遍羣從轓。
迅趾豈地行，逸翎當雲鶱。
勗哉摶羊角，何必懷西山。
負丞零陵更盡而代者未至家君携老幼先歸追送出城正值泥雨萬感驟集
作者：楊萬里
朝代：宋

吾父先歸吾未可，吾母已行猶顧我。
兒女喜歸未解悲，我愁安得似兒癡。
牆頭人看不須羨，居者那知行者嘆。
昨日幸晴今又雨，天公管得行人苦。
吾母病肺生怯寒，晚風鳴屋正無端。
人家養子要作官，吾親此行誰使然。
買菊
作者：楊萬里
朝代：宋

老夫山居花繞屋，南齋杏花北齋菊。
青春二月杏花開，抱瓶醉卧錦繡堆。
涼秋九月菊花發，自折寒枝插華髮。
湘纍落英曾幾何，陶令東籬未是多。
吾家滿山種秋色，黄金爲地香爲國。
就中更有一丈黄，霜葩月蕊耿出牆。
飲徒亡酒尋不得，尋得一身花露香。
如今小寓咸陽市，有口何曾問花事。
百錢擔上買一株，聊伴詩人發幽意。
賀吉州李守臘雪
作者：楊萬里
朝代：宋

仁侯妙手作廬陵，民歌敏惠如神明。
歌聲動天天降瑞，一夜幻出瓊瑶城。
麗譙一新玉樓觀，郡治別起銀設廳。
曉上青原臺上望，千門萬戶皆水晶。
八邑山川一千里，盡種琪樹璣爲英。
幕僚秉燭爭入賀，老夫抱病獨僵卧。
寄言賀客此未奇，來年玉粒滑流匙。
萬艘真珠貢京師，老夫已草周頌豐年詩。
賀建康帥余處恭迎寶公禱雨隨應
作者：楊萬里
朝代：宋

大士多時不入城，入城猶未炷爐熏。
忽吹淮水千峰雨，不費鍾山半朶雲。
桑葉秧苗俱起舞，葵花萱草亦歡欣。
尚書款送公歸去，留下豐年二十分。
賀張功父寺丞新長鳳雛
作者：楊萬里
朝代：宋

念君只欠一英雛，萬事今君足也無。
想見碧梧森翠竹，敢嘲老蚌出明珠。
只今小德轉春鳥，後日熊兒捉蹇馿。
自古相門長出相，煙樓一撞莫教輸。
賀必遠叔四月八日洗兒
作者：楊萬里
朝代：宋

年年四月初八日，水沉湯浴黄金佛。
今年大阮當此時，真珠水洗白玉兒。
吾家英傑相間起，胄出關西老夫子。
公家宣和中大夫，大江之西推名儒。
六十年來誰繼渠，願兒長成讀祖書，再起門戶光鄉閭。
賀澹庵先生胡侍郎新居落成二首·其一
作者：楊萬里
朝代：宋

清廟欹斜一笑扶，歸來四壁亦元無。
可憐拙計輸餘子，住破僧房始結廬。
三逕非遥人自遠，萬間不惡我何須。
冥搜善頌終難好，賀厦真成燕不如。
賀澹庵先生胡侍郎新居落成二首·其二
作者：楊萬里
朝代：宋

眼高不肯住清都，夢繞江南水竹居。
却入青原更青處，飽看黄本硬黄書。
翦裁風月聊堪醉，拆洗乾坤正要渠。
賜宅不應公得免，未知北第似林廬。
賀皇太子九月四日生辰·其一
作者：楊萬里
朝代：宋

日日龍樓問寢時，雞人未動漏花遲。
前星一點朝天帝，只有清臺太史知。
賀皇太子九月四日生辰·其一〇
作者：楊萬里
朝代：宋

光堯初御六龍天，上直維參大火躔。
天意分明昌宋德，誕辰三世總丁年。
賀皇太子九月四日生辰·其七
作者：楊萬里
朝代：宋

菊花潭上菊花開，不是花潭是壽杯。
天賜生朝千斛水，一年一斛送將來。
賀皇太子九月四日生辰·其三
作者：楊萬里
朝代：宋

子晉吹笙未是仙，阿丕橫槊少全篇。
小吟春著梅梢句，一日東風四海傳。
賀皇太子九月四日生辰·其九
作者：楊萬里
朝代：宋

少陽拜賜太陽旁，黄菊紅萸滿壽觴。
陽德重重在初四，不須九日是重陽。
賀皇太子九月四日生辰·其二
作者：楊萬里
朝代：宋

清賞堂中無管弦，鳳山樓上有雲煙。
儲皇側畔何人侍，黄卷團欒是聖賢。
賀皇太子九月四日生辰·其五
作者：楊萬里
朝代：宋

明河查上有仙翁，犯月撞星到碧穹。
金闕東邊銀榜處，大書天地長男宮。
賀皇太子九月四日生辰·其八
作者：楊萬里
朝代：宋

禹子湯孫兼聖賢，一身雙美古無前。
願陳萬國元良句，不用金昭玉粹篇。
賀皇太子九月四日生辰·其六
作者：楊萬里
朝代：宋

大安宮裏漆園椿，子榦孫枝葉葉新。
今日四株高下碧，相承一樣八千春。
賀皇太子九月四日生辰·其四
作者：楊萬里
朝代：宋

二聖多能似仲尼，儲皇家學自庭闈。
銀鉤已有淳熙脚，玉句仍傳德壽衣。
賀皇太子九月四日生辰二首·其一
作者：楊萬里
朝代：宋

金莖分露與黄花，銀漢非煙作瑞霞。
萬國元良當誕節，重輪日月正光華。
祖堯父舜真千載，禹子湯孫更一家。
清曉壽觴天上至，蟠桃如甕棗如瓜。
賀皇太子九月四日生辰二首·其二
作者：楊萬里
朝代：宋

典學光陰璧不如，簡編燈火卷還舒。
極知儲后勤稽古，却是儒生嬾讀書。
心到帝王圖籍外，手追雅頌國風初。
人間未見瑶山集，十倍曹丕尚有餘。
賀皇太子九月四日生辰四首·其一
作者：楊萬里
朝代：宋

地出雷初震，天昇日更重。
高飛千里鵠，潜躍九淵龍。
隆準如高帝，虬鬚似太宗。
八荒陰賜裏，戶戶是華封。
賀皇太子九月四日生辰四首·其三
作者：楊萬里
朝代：宋

重九吹花節，千齡夢日時。
東朝分菊水，南內賜萸枝。
禹酒無多酌，堯樽更一巵。
三宮千萬壽，剩費若干詩。
賀皇太子九月四日生辰四首·其二
作者：楊萬里
朝代：宋

代邸躬仁儉，湯孫世聖賢。
誰云無二日，今恰見三天。
甲觀初寒夕，神光似晝然。
前星那解老，何但八千年。
賀皇太子九月四日生辰四首·其四
作者：楊萬里
朝代：宋

繼照姿天縱，分陰學日勤。
橘中招綺夏，瓜處屏伾文。
老別魚竿月，來依鶴禁雲。
還將古爲鑑，聊當野人芹。
賀皇孫平陽郡王十月十九日生辰
作者：楊萬里
朝代：宋

玉曆當千運，天潢第一源。
本支堯百世，有道宋曾孫。
接武前星曜，依光太極尊。
年年會慶節，更慶茁蘭孫。
賀胡守寺正禱雪響應
作者：楊萬里
朝代：宋

廬陵新事一奇絕，老農七年不識雪。
史君領取六花來，一夜九天開玉闕。
萬家鑄作銀樓臺，千峰琢出瓊崔嵬。
頻歲魃兒祟䆉䅉，來秋雲子如芋魁。
老夫與雪亦久別，滕六參儂求普說。
爲渠拈此一瓣香，今身胡姓前身黄。
只愁潁川歸廟堂，不愁寰宇無豐穰。
東閣官梅應解語，綠毛么鳳仍能舞。
合詞再拜壽史君，滿爲天花中玉醑。
賞牡丹
作者：楊萬里
朝代：宋

把酒看花繞畫欄，病身只得忍輕寒。
主人半醉花微倦，下却珠簾放牡丹。
賞菊四首·其一
作者：楊萬里
朝代：宋

老子平生不解愁，花開酒熟萬緣休。
更教不爲黄花醉，枉却今年一片秋。
賞菊四首·其三
作者：楊萬里
朝代：宋

菊生不是遇淵明，自是淵明遇菊生。
歲晚霜寒心獨苦，淵明元是菊花精。
賞菊四首·其二
作者：楊萬里
朝代：宋

菊花肯爲別人黄，長怨先生不斷腸。
兩鬢盡凋無地插，一杯細嚼入神香。
賞菊四首·其四
作者：楊萬里
朝代：宋

物性從來各一家，誰貪寒瘦厭妍華。
菊花自擇風霜國，不是春光外菊花。
賦益公平園牡丹白花青緣
作者：楊萬里
朝代：宋

東皇封作萬花王，更賜珍華出尚方。
白玉杯將青玉緣，碧羅領襯素羅裳。
古來洛口元無種，今去天心別得香。
塗改歐家記文著，此花未出說姚黄。
賦金盤露椒花雨
作者：楊萬里
朝代：宋

金盤夜貯雲表露，椒花曉滴山間雨。
一涓不用鴨綠波，雙清釀出鵝黄乳。
老妻知我憎官壺，還家小槽壓真珠。
江西擔取來西湖，遣我醉倒不要扶。
更携數尊往淮上，要誇親舊嘗家釀。
祗堪獨酌不堪分，老夫猶要入脩門。
贈倪正甫令子阿麟
作者：楊萬里
朝代：宋

精神玉雪眼點漆，總角兩髦錦纏碧。
郎君未出客已驚，隔窗讀書鸞鶴聲。
松煙兔穎小三昧，蠆尾銀鈎略無對。
鍾王筆法老始成，阿麟今纔十二齡。
七十列傳十二紀，白頭書生不能記。
亂抽架上聊試渠，橫誦倒誦如流水。
二雅三頌已作箋，要與毛鄭爭先鞭。
吟詩作賦更餘事，不論五言兼七字。
奉常先生有陰功，翰苑仙人有家風。
高科好官手可唾，更看聲名塞天破。
老夫還曾浪語麽，老夫還曾浪語麽。
贈別羅時清
作者：楊萬里
朝代：宋

四歲相從亦快哉，東游興盡却西回。
詩中風月無疆界，聖處宮庭元洞開。
握手論文兩淒斷，登山臨水重徘徊。
亦山亭下梅花徑，明日先生獨自來。
贈劉景明來訪
作者：楊萬里
朝代：宋

研席相從昔少年，白頭誰信兩蒼然。
來從八桂三湘外，憶折雙松十載前。
告我明朝還又別，對床終夕不成眠。
交游存沒休休說，且爲梅花釂玉船。
贈劉漢卿太醫
作者：楊萬里
朝代：宋

爐底金丹妙入神，月中玉兔擣成塵。
臣門如市心如水，只要陰功活萬人。
贈周敬伯
作者：楊萬里
朝代：宋

萬方英傑集橋門，作麽吾州不數人。
之子獨携一方策，短檠以外四無鄰。
歲云暮矣猶爲客，歸去來兮未立身。
待上六鼇頭上立，還家藉手拜雙親。
贈墨工張公明
作者：楊萬里
朝代：宋

廬陵舊墨說潘衡，廬陵新墨說張生。
潘家衣鉢嗣蘇子，張家苗裔出易水。
易水松花煙一螺，漲起倒流三峽波。
人言天下無白墨，那知真有玄尚白。
磨光漆几奪眼睛，試點一點傾人城。
贈寫真劉敏叔秀才二首·其一
作者：楊萬里
朝代：宋

冰鑑傳神苦未工，傳來恰恰五秋風。
又將老醜形骸子，般入劉家畫苑中。
贈寫真劉敏叔秀才二首·其二
作者：楊萬里
朝代：宋

江右傳神下筆親，杉溪集裏識劉君。
君今有子能傳業，撞過煙樓更入神。
贈寫真水鑑處士王溫叔
作者：楊萬里
朝代：宋

我不如森森千丈松，我不如濯濯春月柳。
髯疎鬢秃已雪霜，皮皺肉皴真老醜。
葉生畫時顔尚朱，王生畫時骨更臞。
一生愛山吟不就，兩肩化作秋山瘦。
君不見褒公鄂公圖凌煙，腰間羽箭大如椽。
君不見浣花醉圖粉墨落，日斜泥滑馿失脚。
貴人寒士兩相嗤，畫圖猶在人已非。
王生王生且停手，不如生前一杯酒。
贈尚獻之
作者：楊萬里
朝代：宋

老鳳蒼然姿，雛鳳鏘然鳴。
一見渠父子，令人英氣生。
大尚傲一世，不肯揖公卿。
小尚刷羽毛，勢欲追風鵬。
吾州八千士，下筆電雹聲。
小尚灑墨汁，一笑萬人驚。
姓名登天府，紙價高帝城。
勗哉更摩厲，制勝在此行。
相遭又相別，勿作兒女情。
舟行得秀句，寄我增雙明。
贈尚長道簽判
作者：楊萬里
朝代：宋

今代高人尚子平，風流文采舊家聲。
合於玉笋班中立，却向紅蓮幕裏行。
天色惱人渾欲雪，燭花照別若爲情。
日邊已辦除書著，莫戀南樓秋月明。
贈左元規
作者：楊萬里
朝代：宋

誰道古人今不如，龍生龍駒鳳鳳雛。
太沖千載有孫子，筆端真可四三都。
向來鹿鳴首送渠，至今銀袍雙袖烏。
會逢玄晏爲拈出，殿前作賦聲第一。
贈彭雲翔長句
作者：楊萬里
朝代：宋

讀書臺邊士如雲，盧溪門下士如麟。
定知此地難爲士，後來之秀說彭子。
雪裏能來訪我爲，當階下馬雪滿衣。
贈我文章無不有，出入歐蘇與韓柳。
如今場屋號作家，相州紅纈洛中花，豈如彭子有律令。
會當一書取張景，今年誰子司文柄。